qundao/data-zh-poetry huggingface dataset:
旅夕感怀七章·其二
作者：姚燮
朝代：清
体裁：古风

西山对吾牖，倏已含落晖。元鬓渐更素，往辙何由追？张琴轸无易，落指声易违。但许正始存，讵怨知音希？黄雀争饮啄，所志亦已微。遐哉九霄鹤，不向园林飞。
旅夕感怀七章·其五
作者：姚燮
朝代：清
体裁：古风

出山无静云，行路无美人。慕彼村居叟，七十能负薪。谁无双玉佩，炫世即匪珍。转忧箧中閟，适受造物嗔。屠沽可绅笏，高节空渭莘。我将携琅玕，垂钓东海漘。
旅夕感怀七章·其六
作者：姚燮
朝代：清
体裁：古风

春风如游客，远及千里行。原上杨柳枝，已媚山川青。览物信芳淑，感候还涕零。复此役车马，曷由慰平生？夕风澹蘼芜，晚色娱流莺。怆焉步平陌，聊慰羁栖情。
旅夕感怀七章·其四
作者：姚燮
朝代：清
体裁：古风

迭时献群景，六合弥新鲜。取挹信无尽，有得难自专。所愿秘精力，与化相磨镌。露叶怀晨滋，芳春终易迁。读书敦古好，仰溯冉闵贤。谁通内景术，永斯葆盛年。
旅庭大树
作者：姚燮
朝代：清
体裁：七言律诗

黄鹂梦短了华因，太息桃花九十春。一院清阴邀月画，百年小劫避雷嗔。空山谁问木居士，落叶能埋石丈人。变态崟崎归老鍊，动为虎趯静龙驯。
无端
作者：姚燮
朝代：清
体裁：七言律诗

无端吹梦到窗纱，剪剪桐阴密密遮。不断连环金络索，乍停宛转碧油车。初三镜黛蛾儿月，五两鬟风燕子花。如许閒情宜浅醉，绿幺隔幔唤琵琶。
无米行
作者：姚燮
朝代：清
体裁：古风

硗地淫霉果蓏烂，欲倒柴门入江岸。蒸然釜气生湿云，无米供炊坐愁饭。向邻贷得一斗馀，计口不敷三日需。听渠鹅鸭绝糠秕，搜索蜗蚓循檐除。儿童赤足奔市闾，手挦箬叶包虾鱼。归来犹自厌无肉，饱不知安恐非福。行无道路宿无屋，多少流民受摧辱。异乡不得口数粥，痁妻病子骨郊暴，新鬼啾啾杂人哭。
无锡
作者：姚燮
朝代：清
体裁：七言律诗

九龙天末郁青苍，万井人烟蔽日黄。流览偶经如过鸟，关河到此尚垂杨。石泉旧梦随云影，酒市深花泫露香。郭璞楼台倪瓒阁，游仙招隐共茫茫。
无闷·冷署
作者：姚燮
朝代：清
体裁：词

重枑荆多，圜土草深，门外人来放犊。称约吏看山，课童栽菊。颇喜乌亭使少，更隼贴莺驯无劳牍。布荆妻女，同尝苦况，瓮醪盘蓿。无辱。胜初眼。并赚得清名，扇风壶玉。且减鹤储粮，补琴修曲。莲幕嘉宾三五，只盼放梅花燃银烛。听报夜、衙鼓稀疏，算享佛堂清福。
日暮
作者：姚燮
朝代：清
体裁：五言绝句

日暮风催雪，天高月竞云。如何沧海雁，残岁有离群。
日暮登楼大风
作者：姚燮
朝代：清
体裁：古风

夕阴平域畛，禾气浮蓬蓬。天低交暝色，山影横其中。谛视复敛晦，咫尺成鸿濛。南阊开大钥，万马忽驶空。排噫极四宇，欲泄无旁通。岁方二阴遁，何来战野龙？流行任愆戾，主宰权亦穷。平生积诸愤，至此无寸衷。万物浩屏息，一体归瞆聋。
旦气
作者：姚燮
朝代：清
体裁：七言律诗

天未秋时鬓已秋，大千泱漭一身浮。风吹月落隔江水，雁与钟沈最远楼。可纳须弥犹有芥，能忘生死不如鸥。但将旦气参无极，哂尔乾坤亦赘疣。
旧县
作者：姚燮
朝代：清
体裁：七言律诗

南限东平北茌平，危峦九叠屼天成。荒林烟保当关立，怒马风鬃夺隘行。漫说投荒多苦客，尚闻逻夜有官兵。回看沙际斜阳色，照见天边一雁征。
旧县篇
作者：姚燮
朝代：清
体裁：古风

大疆荒�春不毛，绝壑中起岿而高。苍幽赭闭上无磴，朽藤羃涧猿虎巢。神丁辟石锤飞电，隘路如蛇夺一线。山洼有荡阔千顷，渐聚民廛气为变。堠台堡栅交卫防，不筑墙闉自成县。洪湖一面当其缺，逆泻旋舟万难入。其馀冈阜密支抱，峻若天关森骨立。赵宋之微官吏酷，大刑矫帝良民戮。上苍阴愤降穷殃，索米当金还恣黩。雉糜搜括坟树薪，不雨三年鬼无肉。流鸿遍野失里居，分无生理群相驱。横戈墨面掠军饷，杀人如豕郊腥污。瘴云惨惨逼泰岱，遂以要险成盗区。官兵半属寇臂指，外援内结纷难除。可怜府守逃狐鼠，衢塞燕吴绝通旅。将军含泪下青兖，筹略无成饮刀羽。力抗不得招使安，一夕山营付焦炬。我行其地禾黍蓬，刮目喜变泱泱风。岩魈木客尽驯扰，蹯�亦纳皇仁中。闻昔锄耒垦阡界，尚得战骨如坏铜。悲歌独立浩四顾，岚光照渌天青空。
早行熊山下
作者：姚燮
朝代：清
体裁：七言绝句

江天晨气两清寥，暗雨催烟烟送潮。乌桕风中无数叶，乱随鸦影过溪桥。
旱后淫雨二章·其一
作者：姚燮
朝代：清
体裁：古风

天意百颠倒，召自顽民心。亢阳偶得雨，一雨成淫霖。太息万顷田，接望江湖深。稻如人久饥，过饱安能任？城阙浮大荒，云黯无寸岑。原上白骨焦，近复嗟漂沈。狂叶争鸟飞，搅我愁难禁。道路殊笑啼，相对学缄瘖。腐儒日三食，仗人匪始今。势无人失衣，我犹完其襟。
旱后淫雨二章·其二
作者：姚燮
朝代：清
体裁：古风

我生不习农，饿死亦谁怨？叹其作息劳，未应受颠困。风斜难揭云，霉气塞空闷。赫赫炙土旸，并难求一寸。岂缘旱魃骄，转触雨仙忿。待拯万命危，适迫万命殉。在宥使失和，皇天实忧患。胡彼多负恩，居心倖灾乱。仓皇十日中，米价日腾奋。尚容糠籺安，非材愧非分。
旱夏纪异诗五章·其一
作者：姚燮
朝代：清
体裁：古风

城草未及秋，芸黄有枯色。众鸟投檐阴，十病九彫翼。压江田土焦，百里照天赩。居农劳旦心，坐废惜肢力。官税姑缓筹，先愁一家食。煽议蒙五行，风传焰难熄。本无盗贼心，似因天沴逼。大路倾作河，谁敢预防测？通人理为凭，古鉴杂胸臆。践履安诸常，性完气何蚀？
旱夏纪异诗五章·其三
作者：姚燮
朝代：清
体裁：古风

巫咸不可絷，蹙然忧中来。奔云等枯朽，拉使城屋摧。助以万木喧，地窍噫之哀。蛇龙起乘势，罔恤天蒙灾。壮士按长剑，凄心荡无回。目摄孤鹙飞，未敢登危台。旦暮俟廓清，广泯群生猜。忍言密室中，枕席扬尘灰。蚩尤虽善兵，轩皇治方恢。且操苇炬明，泚笔图黄能。
旱夏纪异诗五章·其二
作者：姚燮
朝代：清
体裁：古风

亢阳激阴厉，鬼盛神无权。圻宇如铁围，冥气流毒祆。坏屋投饿鸱，窳沼焚枯鳣。毕方蒙楮衣，土耗驱前旃。娭娭枭杨魂，惨笑来狎烟。即非高明家，独履森矛鋋。鬨城伐金鼓，彻夜雷阗阗。老稚百万心，破碎无一全。警恶聊代刑，司命实惟天。厌禳穷大傩，孰来拯其瘨？
旱夏纪异诗五章·其五
作者：姚燮
朝代：清
体裁：古风

龙门纪脂夜，物紊成�端。莘莘复纵纵，蔓及吴楚间。焚灼白骨枯，生人面含酸。仰戴虽盛旸，扪心如冽寒。七年困兵革，势已嗟大难。金天方折弧，赤眚复为患。相期共修警，剂化使善完。星云烂景卿，邪祲胡由干？神鸦飞满郊，日晡雨潸潸。痛扫魃气澄，共夺飘魂还。
旱夏纪异诗五章·其四
作者：姚燮
朝代：清
体裁：古风

蜮矢工射人，中人烂肤体。凛焉梦呓交，索魄海渊底。小惩发面恭，大诫遏心罪。白昼键户门，起居越恒礼。但求身命安，坐且听饥馁。隔巷同异乡，亲朋不通屣。遂有胠箧流，墨面改唇齿。执梃隘路间，骇人劫行李。官守百术穷，悬书代安弭。妖妄良有凭，乌在索根始。
时有禾中之行四叠前韵留别
作者：姚燮
朝代：清
体裁：七言律诗

未许閒居效蛰虫，石华袖短舞难工。天将岁月驱寒饿，人各关河听雨风。剩有南湖诗卷在，却愁北海酒尊空。垞南十亩琅玕竹，谁与移船听月同？
旷夜
作者：姚燮
朝代：清
体裁：七言律诗

鱼龙旷夜蛰秋溟，天宇漻漻见一星。客有酒狂思太白，云如剑气拂空青。遥村隔树闻残吠，短烛衔花照独醒。几费閒愁供懒日，明须荷锸觅仙苓。
旷水
作者：姚燮
朝代：清
体裁：五言律诗

旷水漂残梦，清商引古思。饥乌皆惜命，落叶易伤时。天白诸峰出，心空万事夷。芙蓉开未足，往且拾新蓠。
明月引·横翠楼远兰旧居也自渡江人去门掩春深矣
作者：姚燮
朝代：清
体裁：词

十三画槅闭烟莎。绿鹦哥。唤秦娥。蓦着思量，不分便滂沱。那夕回阑风露重，花一角，响明珰、还梦他。倚楼慢吟桃时歌。奈江潮，千里何。过江山影，分明是、眉影横蛾。恰是天边、愁影漾春波。尽忍伊人去远，帆去远，柳濛濛、斜日多。
明珠篇
作者：姚燮
朝代：清
体裁：古风

妾心如明珠，明珠如月月不如。持以照君君当知。君知之，可无语，君不我知复何语？心如月，泪如雨。东家自理丝，西家自织纻。戚戚在宿昔，搴衣与君别。鸳鸯同心罗带结，结不能解断之绝。垂杨二月东风吹，蝴蝶自向西园飞。蝴蝶飞飞宿芳草，二月垂杨三月老。月缺还月圆，明珠落水不上天。但愿明珠入水不复出，保尔精气三千年。
易上
作者：姚燮
朝代：清
体裁：五言律诗

击筑更谁歌，荒原落日多。舆图犹督亢，壮士失荆轲。莽莽关前树，萧萧易上波。无端千载下，有客为滂沱。
星渚
作者：姚燮
朝代：清
体裁：五言律诗

星渚看牵牛，残云入夜收。关河无一雁，天地几高楼？独苇摇风态，初蛩引客愁。生平欢乐事，瞥若逝波流。
春云怨·依冯云月自度腔
作者：姚燮
朝代：清
体裁：词

雏鬟报说。道昨宵寒紧，梨花吹雪。晓起捲帘妆罢，带绾绿栀香百结。袅去晴丝，飞来纤蛱，暗里幽情共抽拽。低幕深灯，酸云甜水，猛省梦时节。而今好梦堪辽绝。况重重院户，红鱼牢啮。畅好东风未须劣。露角烟心，豆蔻将胎，牡丹方茁。个样韶华，可弦宜管，竟付烟林病鴂。
春园寄兴四章·其一
作者：姚燮
朝代：清
体裁：古风

元化如周轮，万寓复其端。忧伤桎灵机，安使恒无欢？春煦散群蘖，得气先苔垣。乍有纤鸟飞，来俟庭花繁。庭花少女姿，借叶为罗纨。掩蔽苦不密，谁谅贞心完？昨宵过江雨，高枕梦流湍。短烛一寸光，恋影盆中兰。天地无鸣鸡，昏昏交云澜。敢虑发泄尽，凝以岁晚寒。箫管不留声，华宴今阑珊。瑶池开碧桃，往无摩霄翰。
春园寄兴四章·其三
作者：姚燮
朝代：清
体裁：古风

白蛤桃花香，野菜肥如菘。挈瓶贷隣酒，坐此朝阴中。西轩延明曦，东壁犹濛濛。青虫似初蚓，延缘上庭芎。为爱一瓣花，飞到隣园红。隣园多菉竹，亦有千尺桐。娟娟么翠翎，入画宜屏风。静来警微醉，故作弦语通。出门眄坰陌，寸意协万同。一绿与天蔽，密至翻疑空。但觉枯朽间，其致皆瀜瀜。还归更浮酌，匪我谁夷冲？
春园寄兴四章·其二
作者：姚燮
朝代：清
体裁：古风

春草不自知，渐上空阶生。蝴蝶弄游丝，力与微风争。熟眸境无改，犹此山川横。何以过墙色，流翠周檐甍。动息任所感，在浊难为清。天膏靳滋养，妙象谁玉成？素馨方茁芽，绮李已残英。扫之不爱惜，缘有新眷情。澄天如秋高，决眦弥流精。溽然浮野烟，晨色晖之晴。相羊步空阔，芳绪杳来萦。芳绪与谁系，系以枝头莺。
春园寄兴四章·其四
作者：姚燮
朝代：清
体裁：古风

残梦破混沌，旦气真黄唐。稚子正晨读，元籁何琅琅。揽衿理盆卉，嫩甲多鹅黄。得春便知媚，浮以新露光。贴根苔花生，羞缩不敢香。游蜂过相睨，意欲资为粮。养命在守雌，荣悴争芴芒。纵无九万程，燕亦如鹏翔。涤心谢阂蔽，太素皆文章。须知炎熇天，地有冰雪凉。倦来隐吾几，瞑目开八荒。瑰焉礴苍紫，六气无藏阳。
春园閒居杂兴五章·其一
作者：姚燮
朝代：清
体裁：古风

好鸟迎薄霁，纷语茅檐端。乃知向阳心，微物亦自欢。独立领清响，宿露飘我冠。仰视竦凉绿，拂拂千檀栾。添衣理巾沐，稚子呼晨餐。且携缶中水，去灌庭阶兰。
春园閒居杂兴五章·其三
作者：姚燮
朝代：清
体裁：古风

流览及书策，随兴无定编。掩卷且沉坐，得味何醰然。耳目偶有触，妙理皆曲传。若招古之人，一一环我前。形神昔善保，精气斯万年。遥山致晨爽，非因木石妍。
春园閒居杂兴五章·其二
作者：姚燮
朝代：清
体裁：古风

蝴蝶不避风，侧侧随所向。新柳交墙阴，回枝若相让。初旭炫露华，郁蒸气浮上。皭然接天色，微云自流荡。近瞩神与妍，遐瞰意亦旷。但觉因温中，纳万入和鬯。
春园閒居杂兴五章·其五
作者：姚燮
朝代：清
体裁：古风

静月息池水，池上林木围。水木合空霭，滟滟浮我衣。息寐亦匪早，清景殊负兹。微吟散閒步，与月同迟迟。渐得径苔湿，亮有清露滋。邻钟递回响，遥夜知何时。
春园閒居杂兴五章·其四
作者：姚燮
朝代：清
体裁：古风

春树生薄阴，独酌苦无偶。微风开园扉，殷然见良友。席草理杯盏，净绿绝纤垢。花飞纷在空，芳静接之久。既醉欢且忘，閒愁复何有。天机不可缋，澹默各心受。
春夜都门怀人诗十七章·其一
作者：姚燮
朝代：清
体裁：古风

我心苦不多，有怀难遍给。缄耳谢惊霆，谁来破幽蛰？故人敦夙欢，结交重车笠。星散天无垠，河光暗空挹。蒸蒸木向荣，中有露声歙。悄焉霏吾衿，萦之泪痕湿。彼美不可邀，榛苓眷山隰。非无新相知，末由慰怏悒。
春夜都门怀人诗十七章·其七
作者：姚燮
朝代：清
体裁：古风

纨扇江都山，玉叉春浦树。惜尔供奉才，媚人向歧路。贵官挟百金，不愿买清素。意在丹碧多，难言赏音遇。似嫌促迫烦，弃笔谢尘去。遂令翰墨场，转眼失神馵。更思温仲舒，凤采濯秋簬。迟久亦不来，谁写子山句？
春夜都门怀人诗十七章·其三
作者：姚燮
朝代：清
体裁：古风

次公经世才，令闻满天下。仗节驰八闽，贶之帝心嘏。昨闻吉甫风，已遍女牛野。公馀寻粤王，诗以古情写。须过松寥居，一驻九峰马。松寥如仲宣，依人客澎厦。近当载月还，建竖钓龙社。愿骑木雁青，共搴荔云赭。
春夜都门怀人诗十七章·其九
作者：姚燮
朝代：清
体裁：古风

夫何春风中，而悲木叶飘。环花陈玉觞，使我心难豪。安仁长已矣，魂远歌空招。胡尔方盛年，匿面甘蓬蒿。城西故邸存，昔梦银屏箫。我昨驱马过，雨暗多啼枭。云散不再抟，事岂前所料？以梦寻淮流，枕有千尺潮。
春夜都门怀人诗十七章·其二
作者：姚燮
朝代：清
体裁：古风

郭隗不在燕，谁听尔马嘶？况自颇阪来，力竭精愁羸。道旁相其质，谓马多权奇。目以皮毛惊，终非心腑知。吾师近在浙，袖笔图黄骊。须把一束刍，远忆巉骨姿。延颈望高云，朔风浩以悲。不见天门开，踯躅将何为？
春夜都门怀人诗十七章·其五
作者：姚燮
朝代：清
体裁：古风

粤中有二黄，騧骊竞天秀。其意在太行，不争栈中豆。脱焉兴遁思，中路警疲瘦。冠带荣南柯，何如文可寿？琼姿朴谢雕，铁骨劲辞朽。弃彼犬舐丹，攫月向句漏。隐然娥眉云，同展石华袖。许我为清扬，当来赠絺绉。
春夜都门怀人诗十七章·其八
作者：姚燮
朝代：清
体裁：古风

前车捆经史，后车载美人。彯缨短后衣，游说诸侯门。咄咄江生才，辨舌今仪秦。肯从在茧蚕，抽丝缚其身。思君苦不见，仰见如磐云。掩露北斗芒，刺面生嶙峋。吾带有纯钩，可慑魑末魂。佩之已十年，抚惜空逡巡。
春夜都门怀人诗十七章·其六
作者：姚燮
朝代：清
体裁：古风

劲筱青不阿，孤持见风节。美人在巴陵，癯猿影同孑。屈贾之所乡，昭潭至今洁。瘀郁三千年，得君气一泄。忠孝无两辙，劳此寸衷热。国远家无亲，废身定惭拙。应编经济书，少补独居劣。毋为哀骚吟，竭尔杜鹃血。
春夜都门怀人诗十七章·其十
作者：姚燮
朝代：清
体裁：古风

悬鼓招谏臣，求言帝如渴。胡我馀庵翁，挂冠竟还越？昔年蓟门秋，寒飙厉苍鹘。邀我同看山，登楼拄青笏。维时云四颓，君以寸眉揭。腾我醉后心，去海共漰渤。奈何志未伸，陈情乞骸骨。遥知枕石眠，梦犹眷天阙。
春夜都门怀人诗十七章·其十一
作者：姚燮
朝代：清
体裁：古风

戴敝中书冠，不救一餐饿。颇闻青蝇谗，转防黄雀贺。急束床头书，掷与槽马驮。蒙面渡芦沟，恐有留者过。采药青原山，芒鞋踏应破。归键香城庐，梦抱吉川卧。天与清风名，未须感摧挫。百尺栖鸾篁，路尘那能涴？
春夜都门怀人诗十七章·其十七
作者：姚燮
朝代：清
体裁：古风

远怀苦徒给，还觅新相知。安庸抱沈痗，坐使佳日驰。西市酒满垆，东巷花满枝。异日吾再来，同者知复谁？黄鹂与杜鹃，同春不同思。形影既同娱，得乐且弗悲。有花插满头，有酒斟满卮。但能存此心，万古常无违。
春夜都门怀人诗十七章·其十三
作者：姚燮
朝代：清
体裁：古风

饥餐败榆叶，渴饮驼乳浆。荷戈万里行，古日穹庐黄。绝地少阳春，君发应早霜。杨柳不出关，雁自中原翔。何知我梦魂，吹落君之旁。见君黯䨴衣，泪厚尘无光。莫怨天恩轻，当思归后偿。岂尔文弱生，终焉老戎羌。
春夜都门怀人诗十七章·其十二
作者：姚燮
朝代：清
体裁：古风

每发一论奇，直扫古人障。座无陈元龙，使我饮不畅。金城开酒泉，天险玉门嶂。近闻出匣刀，脔割与时当。自惭毛不丰，凌飙畏摧宕。但指红山云，遥识春气王。暌面将六年，思之我心怆。安有崆峒书，来慰旧鸿望。
春夜都门怀人诗十七章·其十五
作者：姚燮
朝代：清
体裁：古风

大材屈卑吏，壮志沈簿书。因从贱子期，在玉当为玙。夙昔抱琴襆，君赁僧寮居。挈酒时过谈，同巷不须车。爽霭延朝山，悲愤皆涤除。使我秋叶心，常对春花舒。君虽缚微名，有藻尚堪摅。未遇卖赋缘，谁来怜相如？
春夜都门怀人诗十七章·其十六
作者：姚燮
朝代：清
体裁：古风

别时朱洁翁，有约吾宁忘。谓及杨柳青，置酒城东堂。一日三寻君，不嫌拇趾伤。遇客君边来，贻我书几行。但言病苦深，未能禁风霜。其辞若相谢，其意良疢伤。关河二千里，共此明月光。思君我在庭，思我君在床。
春夜都门怀人诗十七章·其十四
作者：姚燮
朝代：清
体裁：古风

飞梦踰马当，彭蠡正斜照。大姑如拥鬟，小姑茜而峭。下宅双龙螭，能为玉籁啸。闻其为霖心，已先云气到。昨夜东南风，画檐鹊声报。应有幕府云，绿送大江棹。怜我宿黛�，结眉苦难笑。何当开蕙樽，一理旧弦操。
春夜都门怀人诗十七章·其四
作者：姚燮
朝代：清
体裁：古风

卓跞汪龙溪，竞藻天门鸾。似惭画虚诺，去作河上官。胝胼堪活民，力岂靳其殚？意得冰壶清，何愁扬浊澜？高城太白楼，远见南武山。下有万柳圩，君当宅其间。朝汎木兰艇，莫把珊瑚竿。梦君春波恬，愧予身非鹇。
春始偶述三章·其一
作者：姚燮
朝代：清
体裁：古风

居淹日苦穷，春始事多暇。有欢得乍萌，为愁补其罅。秘境独意储，閒娱众情借。花转空地明，云向夕山下。宿食宜酒消，垢衣待棉卸。骀荡周广生，吾何负元化？
春始偶述三章·其三
作者：姚燮
朝代：清
体裁：古风

息耳筹百响，未忘落叶声。能有几日风，娱此新啼莺。出门阅人态，接我皆和平。在国为恬熙，在天为旦明。隔屋荒墟烟，尽作祥气生。弗愿极华鬯，愿弗凋与零。
春始偶述三章·其二
作者：姚燮
朝代：清
体裁：古风

家无负郭田，尚有庋阁书。经岁积课程，捡卷量盈虚。唾弃喜不拾，积习惧难除。偶览晓光动，如见春笑舒。天韬静涵瀁，志士归蓄储。莫结同尘人，妄求大隗居。
春感八章再叠少陵秋兴韵·其一
作者：姚燮
朝代：清
体裁：七言律诗

迟迟花事闭春林，如我羁怀抱郁森。掠竹燕斜初试语，泼江岚重易成阴。拂缨几遂终军愿，视策难雄祖逖心。敢道洁身离世立，空惭凄梦抱婺砧。
春感八章再叠少陵秋兴韵·其七
作者：姚燮
朝代：清
体裁：七言律诗

莫仗干戈市大功，唐虞运会正持中。龙蛇自有包容泽，阊阖原无肃杀风。莺界天回荒地绿，鲸渊气慑晓暾红。坦途健脚行堪试，失马何劳怨塞翁？
春感八章再叠少陵秋兴韵·其三
作者：姚燮
朝代：清
体裁：七言律诗

要持寸腑眷春晖，敢怨穷时生息微？沧海依然群水赴，青天阔绝片云飞。囊书匣研吾生在，雨笠烟蓑昔梦违。且与亲孥同健饭，园丁荐韭蛤方肥。
春感八章再叠少陵秋兴韵·其二
作者：姚燮
朝代：清
体裁：七言律诗

初日柴门树影斜，每听好鸟惜年华。但依草木何资剑，久习风涛转畏槎。豪饮难忘同社客，哀声已换故城笳。坐教佳日愁中废，辜尔山衣碧藓花。
春感八章再叠少陵秋兴韵·其五
作者：姚燮
朝代：清
体裁：七言律诗

帝檄禺疆狩华山，未应停辔白云间。岂防狡脱筹三窟，转类清斋禁八关。暗雨成烟笼草气，好风何日破花颜？愿渠早报焉支捷，勋厕麒麟褒鄂班。
春感八章再叠少陵秋兴韵·其八
作者：姚燮
朝代：清
体裁：七言律诗

西南山色碧逶迤，虎士连营驻越陂。只我登楼怀故土，知他系马怨芳枝。隔江嫩柳青初泄，远渚孤船澹自移。王粲天涯归有日，閒吟且放幕钩垂。
春感八章再叠少陵秋兴韵·其六
作者：姚燮
朝代：清
体裁：七言律诗

置酒鳌峰最上头，身如孤鹗厉清秋。横潮易泊千军梦，断角空催日暮愁。在昔漂摇馀木叶，况今搜括到凫鸥。问谁鉴凛前车辙，错铁时防铸六州。
春感八章再叠少陵秋兴韵·其四
作者：姚燮
朝代：清
体裁：七言律诗

空中小劫烂柯棋，苦代天人系悯思。胡蝶自骄春满夜，美人正梦酒酣时。须知马逸收缰晚，颇怪弓柔脱彀迟。涸辙枯鱼谁借命，闭门且作十年思。
春日散步于野人园见梅花感作长句
作者：姚燮
朝代：清
体裁：古风

疏樾含青薄日皓，细径堆烟暗篁扫。美人未阅罗绮春，瘦影空山雪催老。豪官黄金能买愁，海棠四壁莺贮楼。吹来露片不肯冻，玉韵锵然鸣箔钩。只今乱草遮黄土，冷照桃根髑髅语。醉魂已挂西市刀，梦里犹然索歌舞。北村学究黄发彫，八十始读灵均骚。携锄斫地代长剑，痛泪无情沾布袍。隼吻膏肥雀血尽，二月江南北风紧。望中万木如立柴，元气无归天力窘。迂儒读易解消息，到此凄怀亦难忍。忽逢姑射明睇垂，与我盈盈致怨思。守棋洞府鹤方病，觅柳关山燕正飞。蜷形涸泽惭枯槁，直拟兹园托羲皞。平潭初渌宜濯襟，深岫横来一眉悄。狼藉繁华骄短年，荣辱人间问谁保。依徊花下聊独吟，卧石惜无猗兰琴。何当手抚上阳曲，大海千里开玄阴。荆棘遍作琼树林，温然一吐东皇心。
春日雨晴
作者：姚燮
朝代：清
体裁：古风

天心倦煦妪，春中告春假。苔阴如袷衫，垂垂不能卸。空色先晚昏，凉意暂秋借。幺禽不入帘，啁唽柳枝下。泛泛东南风，瀜瀜与烟化。大湖青已萍，高田绿将稏。眼前春梦痕，彷佛画屏夜。阴翳资蓄潜，未竟就凋谢。须知萎者荣，心根有凭藉。冥坐辞赏娱，清气自留迓。仰见容裔云，愿师太虚暇。
春晓
作者：姚燮
朝代：清
体裁：五言律诗

养物天为橐，媐时日放春。不期来乳燕，何复怨佳人？次第春风熟，烟绵暖翠匀。孤心搜阔梦，卷幕一逡巡。
春晚江楼晓吟
作者：姚燮
朝代：清
体裁：古风

置酒江楼试晨眄，独鸦过楼云一片。隔江一楼对我楼，杨枝袅袅当帘钩。何人吹笛楼上头，吹暗江潮如暮秋。远山睨竹春阴老，小渚眠凫梦气幽。川原迢迢烟翠缜，薄衫映空怨风紧。孤情浩荡不可留，千里芳华同拍浮。我欲携家寄渔艇，乾坤东南有沧溟，不逐江头乱萍梗。
春晚病中作
作者：姚燮
朝代：清
体裁：古风

江上斜阳不到屋，屋后梧桐晚逾绿。梧桐绿照病者衣，拂面乍有东风低。低风渐高梧叶颤，上有黄鹂一双啭。黄鹂爱梧不爱风，似与病者心性同。东风未归春已倦，芳草青山各含怨。东风欲去花渐稀，明朝当换白袷衣。
春晴过江氏园三章·其一
作者：姚燮
朝代：清
体裁：古风

俗屏忘事撄，境寂适朋聚。在瞩无遁姿，以我悦心与。怯莺馀宿风，媚鹤得晨煦。群葩如献情，含态各妍吐。每出一象奇，动留半回伫。暂犹嫌绮芬，静挹自幽古。蓄有邱樊思，藉兹略倾吐。爱惜不忍离，清谭日忘午。
春晴过江氏园三章·其三
作者：姚燮
朝代：清
体裁：古风

卷幔放天色，置酒南轩中。高花入杯影，汎作流霞红。醉还弄池水，倒见云行空。目送蘋点移，意识东来风。灵机变仓猝，妙绪难尽穷。幻作琼烟香，扑我衣融融。清明夙沦汩，检之多愧衷。庶几附群物，顺养怡其蒙。
春晴过江氏园三章·其二
作者：姚燮
朝代：清
体裁：古风

虚堂宜空谷，何以多好兰？交叶良葳蕤，结花况复繁。众嫭环屏风，梳栉无同鬟。随其向背陈，不厌周匝看。四壁澹摇绿，当槛疑有山。微风过吾袂，空响生琅玕。悄然顾横席，琴弦润方安。惜无中散嵇，取我胸怀弹。
春暮登金鸡山展先大父墓即事
作者：姚燮
朝代：清
体裁：古风

春海霏玉澜，绿屏浸山草。重剔没土碑，屼然出蓬稿。杜鹃赪作绵，荠花白相袅。爱其生机多，持畚未忍埽。羁人经乱离，两年匿荒窱。梦雨秋灯寒，难苏棘心槁。幸邀先灵呵，免为异乡殍。得担鸡酒来，身已再天造。此山当海冲，翼然冠诸幖。拱北一席坛，远及万里瞭。斜尻左虎蹲，逆尾右龙掉。上窀参壬钤，雄局谢卑湫。幽荫及后礽，祥风谓斯肇。谁虞呼吸危，几罹鬼军扰。辛年八月秋，轮船下西䝤。石弹如堕星，破碎鲜完岛。鳌峰大将营，崩雷骇飞燎。掩耳不及防，蹂躏听奸剽。而兹土一坏，艰险独存保。始知理有凭，原非借祈祷。只今咫尺间，丹砾偃残堡。俯水乔柯青，尚宿警弦鸟。再拜陈暗衷，倘来享清醥。自怜不肖生，力惟致温饱。述训无一遵，近将困顿老。幸守清白贻，在染不忘缟。愿后常太平，为民托轩皞。斯时东云开，群峰出了了。天镜浮掌圆，城楼日方杲。城浦鸣渔榔，閒閒似三泖。永娱地下魂，不复苦愺恅。为挶崩厓泥，相涧塞冲潦。何当携橐驼，沿隧种樗栲。
春江吟
作者：姚燮
朝代：清
体裁：古风

幽心一逝动千里，梦底春天渺春水。水阴台榭蘋花深，深绿漂岚湿莺尾。莺啼二月无怨声，初杨窈袅能媚情。迤江晨岫六七叠，黛云摺作屏风青。美人罗帏愁未醒，酒边烟语沈玉筝。玉筝罢弹天水静，帘影摇摇乱帆影。茫茫潮去鸥不知，恻恻风来燕能省。
春江曲
作者：姚燮
朝代：清
体裁：古风

春蚕未出桑芽小，野菜青黄入烟晓。烟平水远见山色，山树连堤接鸣鸟。鸟声宛转东风来，风回岸曲桃花开。桃花红间李花白，水烟山鸟相萦回。烟边初日见人影，山根曲港通渔台。千枝万枝各妍媚，天色平浮变葱翠。英英在岸波香暖，暧暧当舷客心醉。去年六月行归舟，荻芦过雨成凉秋。今年二月复行路，别眼看花增别愁。别愁黯与春愁聚，幽怨无端落江渚。飞花流水近残春，谁傍浓阴听杜宇？
春淙亭
作者：姚燮
朝代：清
体裁：七言律诗

天际风来疏磬落，四山黄叶响飕飕。回看飞鸟自空下，仰见閒云无定流。何处古庵招隐馆，难寻陆伟读书楼。春淙亭上一回坐，凉月上峰猿夜愁。
春申君庙灯筵词
作者：姚燮
朝代：清
体裁：七言律诗

椒兰其饵桂其浆，媚公子兮夜未央。我独知君非任侠，依之为社降民康。碧天楚蜺蜷云语，青树秦鸾贴雪翔。迎送未须弹古瑟，过风钗佩极琅锵。
春蚕篇
作者：姚燮
朝代：清
体裁：古风

春蚕吐柔丝，宛转在杼机。三日织成匹，裁汝身上衣。长幅裁为裳，短幅裁裲裆。簇绣双凤凰，碧绿相紫黄。春花媚晨露，称汝肌体香。金樽一举明月落，团扇无情楚纨薄。莹莹怀抱照冰雪，燕子他家宿帘幕。宿亦不汝怨，飞亦不汝怜。鸳鸯尚泣夜来雨，蘼芜早绿江头烟。萍蓬南北本异梗，东风不吹亦不连。衣厚令身煖，情厚令心热。何如心中情，不如衣上密。缠绵可解能自结，衣洗难还旧时洁。为君歌春蚕，春蚕歌尽君毋哀。君不见华楼夹水光掩回，急张弦管留驰晖。高金如阜买欢笑，不唱长离知有谁。
春词
作者：姚燮
朝代：清
体裁：五言律诗

杨柳大道青，春风吹晓莺。摇漾无尽色，宛转不堪情。酒市玉骢系，画桥油碧行。青楼有少妇，默坐倚银筝。
春闱试毕戏示同寓友
作者：姚燮
朝代：清
体裁：七言律诗

番市谁能识宝砗，文章自古有笼笯。要骑上界三霄月，恐误长安一度花。蠕蠕人同蛾出茧，謷謷自笑马生牙。梦边多是孙山路，莫咎朱衣罩眼纱。
春阴独居即事五章·其一
作者：姚燮
朝代：清
体裁：古风

藐绿一寸荄，瑟缩怨烟湿。帘角阑残花，落九将及十。守砚过半春，白日暗中急。薰炉袅晚香，但为雾气涩。吾心匿和煦，纷纭思遍给。飞羽力不胜，娇虫尚深蛰。层楼对好山，供我睡馀立。美人栖萝阴，情眷窅难入。阳麓多瑶枝，谓今已可拾。弃置负盛时，使我动愁悒。
春阴独居即事五章·其三
作者：姚燮
朝代：清
体裁：古风

懒燕晨语庭，吾坐被薄棉。颇爱病妇妆，静借帘波妍。我怀陶徵君，尘俗资酒蠲。达意不能师，苦因元鬓怜。艳阳閟芳趣，百汇期悦年。孰是忘荣枯，俟命安其间。高龄百岁寿，几与佳春缘。况此一春中，半遭风雨颠。我吟倦还酌，招儿来膝前。尔今逾十龄，读书毋畏艰。
春阴独居即事五章·其二
作者：姚燮
朝代：清
体裁：古风

隔竹游丝风，媚我薄衫影。澹冶不可持，略使病体警。无端远柳西，一抹出斜景。平江如剪绡，映柳绿逾静。夕气澄不收，独鹭照千顷。抽我意绪单，缭与絮云迥。寂寂川上矶，不见钓鱼艇。但见行者帆，去去入瀴溟。切空疏黛痕，渐与晚烟并。碧窗高下楼，愁目几人醒？
春阴独居即事五章·其五
作者：姚燮
朝代：清
体裁：古风

黄鸡始出鷇，食与雏鸭争。虽争无恶机，各自娱所生。閒居体物态，远见苍黎情。尽泯饥寒虞，天地何不平？南窗气略暄，一蝶偶来停。似嫌荼蘼枝，故作迟迟英。三日不过圃，茁土当有青。短藿杂苋苗，便思尝其馨。鄙人不务农，于理颇知耕。今年当大年，奚待秋稼成？
春阴独居即事五章·其四
作者：姚燮
朝代：清
体裁：古风

数日息劳攘，便觉伏处佳。眷想能贼心，不如寡所谐。今朝得微雨，屐响闻过街。花信离即中，和光阔无涯。失尔虚静机，接目遂多乖。乐舞聊回旋，动壁孤影偕。泠风御吾意，吾袖如玉揩。洒落一袖雪，掬洗尘热怀。清樽酒未尽，无人过吾斋。坐看邻篁云，来惹高檐槐。
昨梦二章·其一
作者：姚燮
朝代：清
体裁：七言律诗

逼人哀乐鬓星然，苦有诗怀到汝边。江水通潮漂一梦，桃花催雨过三年。难收旧枕凄凉泪，莫怨新人婀娜怜。密树重窗犹畏冷，青檠谁与照黄泉？
昨梦二章·其二
作者：姚燮
朝代：清
体裁：七言律诗

我出佣书汝典钗，食贫心性两无乖。蕣华生短终非命，薝卜禅空早禁斋。大野风霜魂易怯，后期天水阔何涯。坐时挽臂行搴袂，灯月分明昨梦佳。
昼锦堂·败邸
作者：姚燮
朝代：清
体裁：词

鸃带中涓，貂襜外戚，虎落三匝朱门。爵冠四千石秩，琐甲连阍。金吾朝收扃阁印，玉娥夜散绮楼魂。南柯底，蚁国梦醒，凄凉露影泡痕。谁信，炀鼎息，华戟偃，怨风宰木声吞。剩有后园种菜，憔悴王孙。废厨烟冷饥鸱叫，空堂月黑暗狸蹲。嬉春院，多半赁栖他姓，贩浊屠浑。
晓发固安
作者：姚燮
朝代：清
体裁：五言律诗

天小城如瓮，楼高纛建牙。乱河喧渡马，危树肃巢鸦。风砺沙生角，云昏日闭华。客行殊苦怯，贳酒一停车。
晓发铜城驿至东阿道中杂诗五章·其一
作者：姚燮
朝代：清
体裁：古风

策马辞铜城，晓气暄且凉。初旭尚含雾，已见西壁黄。危道覆丛树，一去百里苍。高桐矗天�，下棘围如墙。幽郁错柽柳，条枝皆远扬。雀声夺蜩语，风影碎露光。蛇行入其腹，肌发澄古香。娱目出望外，悦心乃倍常。疑游武夷曲，得毋天台梁？
晓发铜城驿至东阿道中杂诗五章·其三
作者：姚燮
朝代：清
体裁：古风

拍翠下崇阿，晏水阻南麓。回滩乱沙嘴，逆泻碎河腹。茭烟明远翠，壁色射绵绿。䑰䑠难唤渡，横篙傍鸥宿。载驱歌就浅，独漉感泥浊。圆涡细旋马，断荇上萦毂。溱洧笑裳褰，沧浪岂缨濯？迷津不可问，栖皇吊前躅。
晓发铜城驿至东阿道中杂诗五章·其二
作者：姚燮
朝代：清
体裁：古风

十里北京店，五里南京村。村贫绝宵警，巷屋荒无门。麦原接逦迤，但有烟草昏。飒沙白如雨，高天青不云。民閒各野坐，袒裸无完裈。纷纷去车马，目击行人行。朝餐自不保，留客安有樽？若有百端苦，难为过者陈。我马下坡阪，饮水甘黑浑。马饱得行路，我饥且弗言。
晓发铜城驿至东阿道中杂诗五章·其五
作者：姚燮
朝代：清
体裁：古风

荦确复荦确，出野还入山。山根络奇石，一步千巑岏。纡回八九里，碎土无寸完。森然淬矛剑，细若莲花攒。苍龙抱松骨，侧颈窥灵猿。飞鸟触幽晦，落翮纷目前。崖深日匿景，马重云在鞍。仆夫凛控驭，客子戒喧言。踯躅升天行，唏嘘蜀道难。荒城出烟背，得止神稍閒。来程引回睇，一气苍莽间。
晓发铜城驿至东阿道中杂诗五章·其四
作者：姚燮
朝代：清
体裁：古风

绝岸缠茅榛，缘溪得纡道。隔林见烟火，野聚自村堡。篱蔓瓜叶肥，塍土豆根小。黄渠戽不继，赤日炙垂槁。谓无官家输，犹足谋近饱。友助戒争竞，耕凿适稚老。逐逐诚奚为，使我愧尘扰。行当亲串谋，采蕨就商皓。
晓发锡山戏书所见二章·其一
作者：姚燮
朝代：清
体裁：五言律诗

瑟瑟撒秋尘，昆崙十万蘋。间嬉无滞悦，久视作回瞋。水影都横雪，山痕不受春。柳圩停画担，笑煞卖香人。
晓发锡山戏书所见二章·其二
作者：姚燮
朝代：清
体裁：五言律诗

凉星七月朝，疏柳百花桥。紧雹催秦鼓，纤虹闭楚腰。豪门谁豢犬，痀丈善承蜩。我是眠馀蝶，能知翠幄凋。
晓吟二章·其一
作者：姚燮
朝代：清
体裁：七言律诗

庭竹横窗晓气深，颇闻远鸟语疏林。梦无鸿翼乡难到，衾有霜华鬓易侵。初日山川媚晴意，应时虾菜惬閒心。披衣自泥深樽醉，醉且无聊黯复吟。
晓吟二章·其二
作者：姚燮
朝代：清
体裁：七言律诗

吟心旷与白云开，吹落残云到酒罍。几日不成王粲赋，中原岂有李陵台？飘烟乱鸟如星没，排闼群山过海来。仙药至今寻不得，吾庐花草即蓬莱。
晓庭
作者：姚燮
朝代：清
体裁：五言律诗

残露欲疑雨，停云如待风。有花明湛湛，而我思濛濛。修翮燕求整，乱梢篁避工。四溟成草界，芳绪亦何终？
晓晴
作者：姚燮
朝代：清
体裁：七言律诗

夜风吹雨晓风晴，偶息邻声得市声。浅绿窗眉苔未足，澹黄屋角柳将成。瓶储宿酿思佳客，天可新歌忆嫩莺。体适晨閒思饱饭，过檐云气拂英英。
晓晴
作者：姚燮
朝代：清
体裁：五言律诗

晓晴约翠光，阶草腻襟香。飐幔虫声弱，搀烟日气凉。湿尘欺研褥，初荔媵茶铛。默坐防驰思，渟然止吉祥。
晓步吴江折得城根人家墙外桃花有作
作者：姚燮
朝代：清
体裁：古风

烟气晓薄藏难深，向人含笑春不禁。动宜含笑静宜怨，花里春人与肠断。平川平见初莺飞，初日初照城草肥。竹帘风妥拒山黛，柴门露滑横藓衣。春人梦春晨未醒，恐有春魂贴春影。魂边陌路杨柳稀，眠底楼台水天迥。黄毛乳鸭浮过河，春人出帘花在波。花低缭梦愁难唤，人病伤春弱奈何。出门春残客心苦，不梦晴云梦凉雨。莫嫌折作疏鬓簪，怜惜春人同此心。
晓气
作者：姚燮
朝代：清
体裁：七言律诗

晓气浮墀作水澄，暗烟墙角自垂藤。亲孥体健资粗饭，云日天高纵独鹰。静护瓶花帘再下，閒编史事手亲誊。缄身不插红尘脚，抵得空山退院僧。
晓汲吟
作者：姚燮
朝代：清
体裁：古风

秋潭一泓行片云，佳女晓汲青丝裙，幽花如桃人忆春。桑梢凉光动初日，宿雨苔根似鸣蟀，凄梦银床感湘瑟。十年挽髻无婿家，空山独情怜病鸦，含睇烟心萝叶斜。
晓泊朱姬庄
作者：姚燮
朝代：清
体裁：五言律诗

渔台闻晓笛，湖气入单衾。雁外落残月，鸥边明远岑。愁多因梦短，凉重觉秋深。一角木兰寺，苍茫何处寻？
晓行曲
作者：姚燮
朝代：清
体裁：古风

疏星稀，残月落。风萧萧，动车铎。铎声低，弦声高。美人唱惆怅，客子心烦忉。荒鸡喔喔断鸦语，满陌杨花乱沙雨。
晓起
作者：姚燮
朝代：清
体裁：五言律诗

占晴凭老鹊，晓起拂苍苔。一蝶过墙去，飞花扑帽来。閒踪须屐寄，静想与琴猜。煮笋招邻伴，相将话酒杯。
晓起
作者：姚燮
朝代：清

天风吹客醒，海气逼鸿归。废圃宜秋绿，荒山得晚晖。渴时逢酒熟，病久与书违。莫动劳生感，无劳是息机。
晓起
作者：姚燮
朝代：清
体裁：古风

我病日弄药，衾袂皆药痕。揽衾坐深馆，药气添晓温。窗楞流藻旭，尘片吹斜纹。平心匿窅眇，静息持初根。养悦酌杯酒，散步当柴门。青天照襟色，影若閒閒云。老藓满庭石，略有春兰芬。独趣契古游，渊止信无纷。八极充万有，埃壒道亦存。颇思故人来，鸟翼来翩翻。暮秋娟娟花，怜尔墙隅昏。
晓起
作者：姚燮
朝代：清
体裁：七言律诗

揭幕高风竦倦吟，厉吾秋思不须琴。最怜病鸟依凉日，始识空山有住心。大象入荒归简率，壮怀投寂易消沈。东南昨夜犹凄雨，郁树苍云接海阴。
晓起
作者：姚燮
朝代：清
体裁：五言律诗

明翠延晨旭，真天自在清。恬风苏弱草，绵气惬流莺。薄鬓飘烟软，春衣著腕轻。游丝作憨态，婀娜若为情。
晓起
作者：姚燮
朝代：清
体裁：古风

昨宵煖气如二月，晓起寒生杯酒中。白云到门忽无树，黄雀入屋知有风。天外潮声过山去，乱时生计与愁穷。女萝窈袅不如纻，织得舞衣惭未工。
晓起得厉山人志书
作者：姚燮
朝代：清
体裁：古风

拊缶无筑声，拉筝无瑟响。自非真人流，敢为天际想？出门苦荒学，监之有师长。差免佣保辱，不致歧路惘。晨愁辞短衾，壁火动馀晃。雨气当城楼，颓云似摧莽。欲塞鸿逵昏，垂空厉千丈。未得扶桑梯，披怀照晴昶。可怜膑足生，不如夔罔两。感泣太璞完，但蒙卞和赏。匿我寸心孤，谁来谅惛恍。故人传尺书，此意善推广。遥知忆我时，烟海拍轩榥。海月悬瓦楞，松气夜森爽。鹤背青萝魂，仙飙挟之上。俯见唧唧虫，泥首在尘坱。感兹怀百忧，悲歌慨以慷。何当辞绊羁，清欢续畴曩。疏筑陂上篱，南青种桄榔。不扫滑壁苔，留写素天象。共抒蛩蟋声，和伊邻妇纺。落拓终须归，此愿后期傥。一剪金峨峰，仍须入吾掌。
晓霁发顺河
作者：姚燮
朝代：清
体裁：古风

天光浩荡晨曦开，断云片片鱼鳞吹。好风习习东南来，拂人衣袂清无埃。高原郁润欲下滴，远山隐秀难平窥。新茭芽短水出没，晚麰花小烟萦回。蝉声乍停蛙语接，塘燕侧逐林鸠飞。夏中气候等春晚，天宇四溢皆灵机。适行八日达山左，凭辕蒿目增惨凄。赤阳槁土万生暍，村户荒落人烟稀。夜来云气汹西北，沛作甘澍连青徐。淮堤泗闸各流活，塍沟如绠通凫鹥。孳荣不虑禾有耳，大禳可卜秋无饥。茧足尘帽路行客，对此亦觉清心脾。桃源傥容移宅隐，吾将袯襫从扶犁。
晚发铁幢浦
作者：姚燮
朝代：清
体裁：古风

斜阳不放高塔沈，烟江匹练漂流金。暮云不使远山没，天杪残虹悬绿发。华灯十万桃叶船，煜若烛龙眠长川。蘋飔静戛水苍佩，柳响暗狎鹍红弦。佩声在虚弦在梦，翠月当帆有岚冻。客心与雁千里飘，楼影如鸥六朝送。凄然倚舷吹短箫，黄姑挂河天泬寥。秋风已摧木叶尽，馀气恐及吾鬓彫。长年捩柁乘晚潮，凤城一握看浮瓢。晚潮南下八十里，芙蓉正开若耶水。红为芙蓉绿蘅芷，下有三十六鳞鲤，为我衔书到乡里。
晚投阿育王寺住僧禹九留饮玉几松堂二十韵
作者：姚燮
朝代：清
体裁：古风

万宇方就昏，佛天止明水。郁蒸松气香，到地与云委。使我禦雪衣，融然渍春蕊。孤岩虚有心，向我定无诡。安计六合寒，物质正愁毁。閒房留晚飧，殊蔬列箪簋。饮啄有正参，乌能听唇齿？草木资腐肠，留蜕亦同死。何以历劫身，不坏大雄氏。离相求庄严，终难语言似。儒墨虽异根，居恒重端始。呓词积万厨，缄舌了以理。青衲同舞裳，闻言揭灯起。高幢翻乱星，不动自芒屣。弹指穿百墙，续醉更添酏。蠢蠢四宇虫，匿入磬声底。既饱吾且行，因缘谢悲喜。须知一寸烛，已抵两砖晷。门限分天人，出关即千里。回顾芙蓉巢，檀霞冒龙觜。
晚春
作者：姚燮
朝代：清
体裁：五言律诗

匝幕柳花飞，晚春莺梦违。拭香怜旧枕，涴酒眷新衣。系泪红都瘦，成阴绿早肥。关山车马路，不断是斜晖。
晚晖寄陶隐士性二章·其一
作者：姚燮
朝代：清
体裁：五言律诗

草得晚晖意，渟然生雨光。回头一鸟失，刺眼万山苍。中有渊明宅，年来秫酒香。不愁无路入，乱茑石为梁。
晚晖寄陶隐士性二章·其二
作者：姚燮
朝代：清
体裁：五言律诗

大隐无年历，空山自世情。苦閒诗作课，养拙梦能清。碧树高楼月，疏蝉独夜声。遥知凉不寐，倚瑟待云生。
晚步城南
作者：姚燮
朝代：清
体裁：古风

沙原接衰草，远望如雪痕。斜日暂及照，水烟缘之昏。大城黯将夕，地气先沄浑。风头向西山，下鸟追上云。云鸟去苍莽，客意孤逡巡。适行随所休，少憩坡树根。乱叶间青赭，衣上吹纷纷。
晚步清波门外
作者：姚燮
朝代：清
体裁：五言律诗

湖气先城夕，城灯让月先。钟声随鸟散，水态借云妍。独客茫茫思，吹衣袅袅烟。愿申荷芰约，携笛住鸥边。
晤张孝廉际亮
作者：姚燮
朝代：清
体裁：五言律诗

十年闻汝名，今日识君形。头已半将白，眼谁真尔青？长歌停落日，远气撒穷溟。三古钟镛在，何由叩寸筳？
晨兴三章
作者：姚燮
朝代：清
体裁：四言诗

晨兴抚竹，深意自幽。虽非空山，于气独秋。露之英英，鸟声载柔。言警其素，言厉其修。（一章）天始含穆，孰见其真？崇兰可撷，吾以带纫。黄耇在堂，阅无百春。匿忧忘悦，吾感逡巡。（二章）泠然以鬯，坦无尔猜。城树不滓，远绿自开。和风习习，樽酒酶酶。爰命我酌，佳人肯来？（三章）
晨窗
作者：姚燮
朝代：清
体裁：五言律诗

致我晨窗寂，遥遥江上峰。白云曾不返，黄鹤好相从。清涧宜谁宅，孤心系昨钟。似于塞碧外，戌削见芙蓉。
晴
作者：姚燮
朝代：清
体裁：五言律诗

贴帘花转明，鸟亦有娱声。天扫积旬翳，客生如许情。远波田气洁，初绿大山横。悄极斜篁月，夜宜媚我檠。
晴望
作者：姚燮
朝代：清
体裁：七言律诗

晴后天光著水低，岸容一发草含荑。亸阑少妇心明慧，窥柳雏莺目荡迷。中酒昨宵搜暗梦，漂花去日感馀悽。渔童不解烟波趣，坐把青竿打夕鹥。
暗屋啼怪鸮行为郑文学超记其烈妇刘氏事
作者：姚燮
朝代：清
体裁：古风

暗屋啼怪鸮，荒门逸瘈狗。鬼兵渡浃来，海城已无守。昼天黄温温，凋阳不成曛。似有五色虹，宛委城西闉。西闉茅盖楣，烈妇之所栖。烈妇留金氏，嫁为郑生妻。烈妇有两女，烈妇有两儿。大儿十许龄，少女襁褓持。少儿同大女，娇笑痴能啼。郑生苦佣书，烈妇苦织丝。佣书复织丝，寒絮饥则糜。烈妇不怨贫，郑生不怨贱。圭珏埋暗沙，精采有谁见？辛年八月杪，鳌柱东南倾。河水无寸止，路泥无尺平。河水多流尸，尸流水不洁。腥风扬路泥，路泥有人血。生曰吾死忠，妇曰妾死节。死节妾匪难，奈儿若女何？大树遭斧斨，安顾墙隅花？死忠生匪难，奈何以为家？倾筐不可理，摛手愁乱麻。烈妇语生前，点首泪洏涟。妇还语大儿，外家城南偏。速往匿外家，鬼将踰邻墙。而娘有而爷，而爷男子强。顾娘及弟妹，兼难顾儿生。鬼去儿再来，再来看而娘。狒狒掉长尾，抢入西家庐。西家有妇姑，赤裸遭毒痡。仰掌不及梁，俯首不得池。求死不能死，噤口哑哑呼。亦有好男子，喁喁同槽猪。生云祸将及，妇云咄已急。将鸩置酒中，缶斝流殷红。殷红琉璃光，大女汝来尝。饮女递饮子，女殒子同死。怀中顾幼女，三年未离乳。母死谁乳儿，此酒儿饮之。少女饮不辞，死得娘慰怡。维时万类盲，髡钳堕元槁。斗室万古天，日月两心皎。对卺何从容，正袂敢草草。魑魅窥其庭，反奔戒滋扰。郑生有弱弟，入门见死嫂。可怜死嫂怀，犹将死女抱。死嫂死在床，死兄死在地。死嫂身已寒，死兄死馀气。有气殆可活，救之获渐苏。救之虽得苏，活我诚何辜？忍以同命鸟，使其泉下孤。屋漏相神明，坦誓难模糊。莫云郑生生，郑生心已死。死心从死妻，生身怙生子。莫云烈妇死，烈妇魂实生。夜夜房屋隅，静闻呼儿声。郑生吾旧友，负才称不羁。贻书告我详，属我哀以诗。烈妇身中材，烈妇端容仪。夙见井臼间，枲布整裙鞋。昔为草霜洁，今为河星稀。河星照独桑，独桑无蜷枝。独桑如女贞，百尺青青枝。下有病马嘶，上有哀雏啼。
暗香
作者：姚燮
朝代：清
体裁：词

自怜春色。怕燕迎雁送，年华催急。背石亸鬟，庭院无人坐方寂。缄住灵蕤一寸，恁猜透、南枝消息。倘倚向、斜照栏杆，抽怨弄湘笛。天碧。望何极。渐泛动暮光，藓阶烟幂。影磨梦拭。难道东风肯狼藉。生恐兜襟玉瓣，都化作、泪斑红挹。被去夜、明月底，翠禽料得。
暗香·为陈心壶夫人题梅边待月图
作者：姚燮
朝代：清
体裁：词

且迟倚笛，早夕阳天影，渐凝遥碧。十二画栏，一片濛濛暗香幂。无尽低徊徙倚，甚禁受、冰苔烟湿。却忆到、昨夜那时，鹤背已寒逼。云隔。望脉脉。忍玉佩广寒，沉了消息。横枝忽白。看是疏灯漏帘隙。但使婵娟无恙，拚伫过、三更时节。但莫到、啼翠羽，五更露积。
暗香·仙
作者：姚燮
朝代：清
体裁：词

渺茫那处。浩天澜海月，若听珊步。九转饵丹，蜕骨埋香总黄土。愁绝秦皇汉帝，输蝉饱、承霄茎露。抱氅佩、水弱烟轻，飘泊恐无主。琼户。锁萼杜。恁恨翠劫红，不断儿女。玉琴一鼓。花草人间几风雨。侬傥三生证业，还只愿、鸳鸯双羽。也胜得、梅影里，鹤眠冷苦。
暮云
作者：姚燮
朝代：清
体裁：五言律诗

暮云心绪远，佳日眼光明。弱柳孤宜瘦，新棉煖得轻。旷参群态变，少遣独居情。护惜年华在，空山有令名。
暮屋
作者：姚燮
朝代：清
体裁：七言律诗

暮屋疏桐月未生，听蛩先上隔篱檠。秋怀不称琴丝懦，眼意能收夜气清。短袖凄寒花阻梦，大河寥阔雁移声。布衾竹榻虚閒福，酒榼茶铛苦独情。
暮春雨夜同陈继揆剪灯论文
作者：姚燮
朝代：清
体裁：七言律诗

茶铛玉乳沸初笙，紧叶邻蕉暗翠横。独抱古思抽古绪，静搜元象得元声。语花梦瘦迷春障，湎酒人痴抱醉罂。夜气无津通溟涬，筌蹄不假谲觚成。
曲子先生陆
作者：姚燮
朝代：清
体裁：古风

大曲笛管笙，小曲琵琶筝。卖曲城南楼，花柳围燕莺。一曲一饼金，积金恣霍挥。金尽白发生，日暮无家归。有子徙他乡，有女嫁穷户。行路逢旧群，避面不相语。酒为先生寿，先生为我歌。病马嘶西风，自觉哀音多。酒亦不能醉，哀亦不能止。明日城南楼，共传先生死。
曲沟题壁和张际亮韵二绝句·其一
作者：姚燮
朝代：清
体裁：七言绝句

曲沟斜日送征鞍，天际高城出固安。风树危无巢可宿，荒河雁影去孤寒。
曲沟题壁和张际亮韵二绝句·其二
作者：姚燮
朝代：清
体裁：七言绝句

料得东风唤乳莺，拂阑丝柳绿搓成。可怜客路春如腊，梦压棉鞍听雪声。
曲游春·废园
作者：姚燮
朝代：清
体裁：词

拨磴寻残径，遍枯青浓赭，拖霜缠雨。一面亭台、只空阶堕瓦，颓墙斜柱。绮月窥笙处。早换了、夕阳鹃路。尚烟心、瘦蝶孤飞，留恋病花红妩。那度。名流豪主。已履散裙飘，樽昔琴古。衰鬓驼翁，挈孱孙依庑，西邻芳树。风送秋千语。莫乱打、春韶成絮。试看满眼如秋，燕多避去。
曲游春·曲亭
作者：姚燮
朝代：清
体裁：词

堪是藏春馆，想画楼中抱，回径苔细。宛转阑干，称露秋横笛，小红同倚。侧帽寻诗未。踏半晌、静愔愔地。认夕阳、慢度腰廊，收拾竹云零碎。莫话传觞上巳。问谁似风流，东晋佳侣。路出花难，尽萦愁袅梦，凸黄凹翠。幔卷茶香腻。料一面、深凉如水。更隔烟、屐到无人，凤幺稳睡。
更漏子
作者：姚燮
朝代：清
体裁：词

水沈沈，天悄悄。雁带远秋飞到。烟淡碧，月昏黄。夜深微有霜。罗袖举。银筝语。消得相思何许。疏柳外，一层楼。昨宵楼上头。
更漏子·春院剪灯图
作者：姚燮
朝代：清
体裁：词

泥微醺，含薄媚。絮得柔心都碎。一角树，一重窗。夜深人影双。春香逗。春痕瘦。搭上画栏疏柳。烟淡淡，露娟娟。月斜莺未眠。
更漏子·红蜻蜒慈姑花画册，为任竹君题。
作者：姚燮
朝代：清
体裁：词

露横江，香隔水。领到借姑风味。胎一束，孕秋烟。十三逢闰年。□花角。蜻蜒宿。晕上纱衣凉绿。疏雨过，白莲开。但招蝴蝶来。
曹户部楙坚席上醉后长歌赠魏源兼示汤郎中
作者：姚燮
朝代：清
体裁：古风

读书颇了天下事，证诸阅历多龃龉。岂无斩斩治丝手，每以委俟成积痡。欲抒所见广宣谕，不以妄笑将谓迂。眼中得我魏夫子，博采宏议成巨书。挈提纲纬究沿变，持绳表墨安能逾？惜哉俗吏不解读，庋之高阁同蒯苴。忆昔红夷寇东浙，吾乡六县多亡逋。万营压江守鸡隘，大树尽与兵者芜。城头旂帜动落日，君来立马千踌躇。早知狼籍不可整，纷纷肉辈难为徒。掷其腰剑向沟渎，飘缨振策还长途。拟留三日作痛饮，片鸿已渺风难呼。朅来走我长安都，旧交零落新欢无。临川为我致名姓，狂喜不觉容节粗。云关奇岫未当眦，空际已若天岚敷。苏州郎官雅好客，招我共饭南来菰。半生浮翮异萍水，回风忽合如邻凫。眉棱肃有古侠气，閒心婉匿西家姝。笑谭历落酒为使，荧荧照斝双青矑。高怀槃薄太霄鹤，滥响挥叱王门竽。江东伯符今未死，令我平视心神枯。闻君手拄一尺版，将作薄宦游三吴。吴中俗靡流下趋，废弛相继成谲觚。困龙于泽纵卑下，亦有千命环一躯。但堪矫例出良法，未妨小试充其储。环天云网纵稠密，有芒谁掩明月孤？吾人衿抱各有得，讵屑皓首终蓬枢？若论聚散亦常事，道路所托明且殊。侧身两大称知识，勖此心气相翊扶。当令千祀泽金石，以言传后还区区。酒酣论狂君弗吁，击地已碎红珊瑚。出门眙�天如盂，城头轧轧啼晚乌。城门出入朱轮车，车中之人嗟可虞。何如去觅浮邱庐，更搜宿瓮倾醍醐。高烧银烛似椽大，剪袍拂拭青属镂。锋不可厉当荷锄，君之长叹胡为乎？
曾珣五真图诗 其一 第一图
作者：姚燮
朝代：清
体裁：古风

紫澜接春峤，霞蕤如玉鬈。珠童夙姣好，倚凤挥锦弦。香疏绿华昵，梦小青要怜。劫深遭绮罚，灵蜕投大千。凌风带飘荔，剪月巾侧莲。飞魂渡弱水，弹指沧桑迁。茫茫万蛟蜃，我与谁周旋？回睐白云杪，琼梯星钩连。才人堕尘壒，天上无神仙。勿因衣狗扰，殉智迷宿缘。
曾珣五真图诗 其三 第三图
作者：姚燮
朝代：清
体裁：古风

掩烛续天问，篁坳风晚凄。华月弄秋翠，唧唧山鬼啼。凝意入虚眇，丹元明内犀。梦魇忽啼笑，香玉交排挤。虹液紫台远，烟影青山低。情苦束菡萏，梦噩挥鸊鹈。游天近兜率，堕狱深泥犁。小悟增大恚，一醒还百迷。安能屏毫楮，雌守得静栖。叩真拜元阙，扫痕泯雪泥。西施共嫫母，妍丑归一齐。
曾珣五真图诗 其二 第二图
作者：姚燮
朝代：清
体裁：古风

牺旦诠仪象，元理始多障。支习沿乙壬，金水擅衰王。遂令平坦衢，试足尽危诳。菌蠢环笑啼，百怪幻颜状。螳斧斲外神，鬼薪灼中藏。瘖瘖受驱率，真气抑难壮。臭或华麝忌，势等駏蛩抗。健阳宣橐籥，生机浩摩荡。胚胎失微息，流汞破愚相。始悟内宰纯，倨质曷能丧。霉阴敛朝郁，兰飙拂和畅。
曾珣五真图诗 其五 第五图
作者：姚燮
朝代：清
体裁：古风

趺坐得禅悦，任性非强同。洗缁出太素，掉实归至空。秋蟾灿天阙，濯魄冰壶中。挹袖大罗女，鸾背金珑璁。珠鬟润欲露，犀佩镇不风。殊香讵尘有，微妙一息通。元神顿超解，理障焉得蒙。我亦学逃佛，色相惭未融。安能逐莲社，脱屣匡庐峰。培花三万本，坐啸随所终。诗成看天色，碧远摇夕钟。
曾珣五真图诗 其四 第四图
作者：姚燮
朝代：清
体裁：古风

寄生一炊黍，今日知我谁。躯壳即坚石，消铄还有时。酒酣悲故交，出门盲风吹。寒藤洒白雨，新冢无高卑。朽蝶蜕千古，容止难复窥。当年共春酌，亦是好顺眉。因斯悟消息，及时犹可追。所疾没世名，不称良足悲。玲珑玉琐骨，绰约莲华姿。精神在天地，惝恍若见之。否则负诞降，行走皆肉尸。
月
作者：姚燮
朝代：清
体裁：七言律诗

静极寒深得定光，天开冰界地浮霜。不知欢乐谁今夕，如此年华我异乡。独影衔杯空脉脉，乱山横海但茫茫。愁来频向中庭立，竟夜曾无一雁翔。
月下笛·绝塞
作者：姚燮
朝代：清
体裁：词

班骑归欤，苏旄老矣，万里山隔。轮台雁绝。那寄中原红帛。戍龙堆、穹庐夜寒，画笳递怨云四幂。叹沙肥雪大，春风不到，尽年无碧。军繻久敝，问一荷雕戈，几能归得。边程再北。但有浑茫天色。泛香酥、琵琶醉弹，紫驼狎梦冰窖窄。倚楼人，定看杨花，远忆霜鬓白。
月华清·「自锄明月种梅花」图，为韵农题。
作者：姚燮
朝代：清
体裁：词

借露依篁，拨烟傍石，大浮分到春影。起斫鸦锄，不倩小鬟管领。待蛟舞，白地春寒，却鹤唳、碧空云净。清兴。认冰壶一角，暗香微凝。知否阿侬孤瘦，等画里逃禅，诗边和靖。梦落茆檐，飞雪海天无尽。问那似、春夜栏杆，有娇小、婵娟窥镜。寒警。忽飞来翠羽，玉梢栖并。
月华清·小竹里馆图
作者：姚燮
朝代：清
体裁：词

庭有清阴，门无杂树，未秋凉气先郁。小隐牵萝，那用溪回岩折。卷剩箨、烟外斜阳，照断藓、雨馀明月。幽绝。称调琴雀听，谈棋麈拂。一桁疏棂低揭。泻玉簟晴漪，茶梦都悦。白鹿欹湖，敢道风流消歇。待晚春、猫笋肥时，谁共扫、诗龛供佛。高洁。把云腴碎嚼，尘襟湔祓。
月夜
作者：姚燮
朝代：清
体裁：古风

万末烛毫发，炯影畏难逃。枝上乌惊宿，人间吾息劳。冻水汩群山，止命谁独高？静搜寥廓声，无风似闻涛。晶芒愁铄魂，未敢抽囊刀。
月夜二章·其一
作者：姚燮
朝代：清
体裁：五言律诗

月照离人色，偏劳分外明。相依有孤树，独立到钟声。道远书艰达，天空雁自鸣。长风去万里，吹思落江城。
月夜二章·其二
作者：姚燮
朝代：清
体裁：五言律诗

亲切凄寒况，分明昨梦归。最怜吾弟幼，未解侍庭闱。负米虚迢愿，残春感寸晖。群乌自巢树，息影抱依依。
月夜坐海印池
作者：姚燮
朝代：清
体裁：古风

空池但有竹柏影，初月窥人海东岭。吾衣拖碧如远山，欲化云痕落千顷。远山如鬟如画屏，薄烟染为荷叶青。画屏一扇一鬟倚，春泉作佩风泠泠。梵呗不鸣塔铃语，孤鹤飞来月方午。定月不扰诸天眠，高鹤能令万象俯。天花一拂层殿开，芙蓉捧出金银台。明边虹影挂松树，暗中露气生莓苔。斯时独客旷无住，身可栖瓢且浮去。放歌溟渤五岳小，浴梦蓬莱万星曙。寸心静得絪缊香，瘦猿斜睇西玉梁。谁知空谷清钟夜，绝似人间暮雨凉。
月夜断桥散步
作者：姚燮
朝代：清
体裁：五言律诗

断彴卧平波，夜深时一过。草荒知地僻，坐久觉凉多。风细荡鸥语，月明闻棹歌。樊川当此夕，秋思复如何？
月夜登北城
作者：姚燮
朝代：清
体裁：古风

危堞浮海壖，延爽眺孤夕。露满虚景寒，月高群象白。奇澜耀珣玗，乱岛交盾戟。天水两翕融，于中界微碧。安期千载遥，鸿茫复谁辟？俊影睨汉雕，远点散帆鹢。大块何拘墟，藐躬自局蹐。
月夜登城闻军士吹笛
作者：姚燮
朝代：清
体裁：七言律诗

月明军帐肃刁鼙，鬓影摇摇短柳枝。远海无澜横岛屿，平原有露拂旌旗。乍闻激笛吾能和，苦尔乡心静自知。萧瑟关山同古夕，几多思妇梦凄驰。
月夜纳凉挍叶山人元阶赤堇遗稿用其怀孙明府韵三章题卷后·其三
作者：姚燮
朝代：清
体裁：古风

谪梦游人间，梦醒还九霄。光碧琪树林，夙世君所巢。双成云和笙，媚君升天谣。但怜吾不鸾，玉清望难翱。大吕回煖阳，六合冰气消。洒落芬陀华，下使千灵朝。君诗日月魄，天镜森昭昭。七步遮须王，庶几同宾僚。道在劫无毁，心近神已遥。玑斗回西枢，独射长庚高。
月夜纳凉挍叶山人元阶赤堇遗稿用其怀孙明府韵三章题卷后·其二
作者：姚燮
朝代：清
体裁：古风

君诗在吾几，君魂今曷归？仰见海月高，满我怀中辉。万里方沈阴，此月光与回。象列天地中，未敢遁相违。见月不见君，徙倚吾在阶。君魂或即月，散气清无涯。山清我非鹤，水清我非鹥。局影向低屋，安能浩荡期？吾影亦借月，君魂倘来羁。可惜月不留，渐渐沈海西。但馀墙隙光，照我彫鬓丝。似难凄楚禁，月与吾影辞。月去有明日，魂去无生时。置我霄壤间，转同星光稀。霏然下凉露，和泪沾裳衣。
月当厅·苦驿
作者：姚燮
朝代：清
体裁：词

苜蓿靡曼莓苔满，何人记里，来咏居诸。但有断竿悬堠，髡树当闾。多为柴荆塞重，辟摩笄、旧道听烟芜。只留得，轻囊痡仆，冷宦还车。何堪夜半催风雪，噤丝丝、枕边短鬓寒梳。西曲去时，营妓遍问都无。逃幕燕迁戍军卡，脱圈马啮吏园蔬。谁尚主，风尘东道，障画流乌。
月杪梅花盛开主人置酒花下饯余还镇海席上索诗续作此歌
作者：姚燮
朝代：清
体裁：古风

倒涵春影满樽素，疑酒已注浮热香。藐姑魂轻或能吸，我俗何有冰雪肠？花南皛碧横竹廊，借与绿珠为步障。泠泠玉蕤韵天际，掩蔽百态流神光。风丝缠绵敢催笛，雨气暄好何来霜？主人酒熟呼客尝，客惟举杯痴若忘。昏灯密幄怨幺鸟，古藓空山思夕阳。近来吾发将就苍，羌不如前年少狂。看花伴侣半寥落，佳春逝与离别将。主人殷殷兹劝觞，吾于此花诚何当？但因气密致心醉，莫缘貌柔诬骨刚。明朝一帆东下沧，先愁冻海欺薄裳。生教情断鹿卢剑，可容梦拾明月珰。伤心天末定难已，寄卧琴边聊复偿。人间哀乐后茫茫，我诗代券宜密藏。还言尔花毋出墙，此院不比青泥坊。
有以桂与栗相饷者酬诗五十六言
作者：姚燮
朝代：清
体裁：七言律诗

参之脉脉鼻通禅，砺以磷磷齿得坚。月可为供烟可饵，醉宜作佛饱宜仙。大千梵界开金粟，第一祥书奏玉年。报尔无忧更无病，与山同体寿绵绵。
有怀张培基客上虞得三十韵
作者：姚燮
朝代：清
体裁：古风

张子如我穷，亦复如我骄。本无过人才，未肯轻人邀。夙昔期闭门，誓以铁铸牢。不作琼树枝，委土何妨茅？诗书难煮烹，在室谪渐交。聊援冯妇例，攘臂行于郊。子行方八月，饯子沽浊醪。张帆已在岸，座上歌且箫。斯时江城雨，激之风如潮。落叶飒有声，与雁空中飘。雁声催送君，未别心先遥。预愁城西山，阻梦千尺高。得君一纸书，累我十日劳。傍灯屡翻覆，烙面忘其焦。在君远忆心，羡我安蓬蒿。燕马就齐粟，数在吾难逃。近腊天为冰，冻地成不毛。纤钜各敛蛰，大渤孤萍漂。但留灯若君，与我相依撩。君或忆我形，瘦鹳啼霜巢。修篁拄直干，斜受东风挠。破匣思切蔬，咄嗟吾怨刀。及今时序迁，天末当回桡。安知跅弛者，尚蹴南海鳌。明朝破雪归，穷巷重子遭。应将新泪痕，各各验绨袍。日月递经纬，东流水滔滔。灵均同滥觞，后世无真骚。惟我与子心，万苦相漆胶。桃李虽可娱，勉哉松柏彫。
有所寄
作者：姚燮
朝代：清
体裁：五言律诗

江水入深绿，山鬟生晚妍。暗蘋能惹鸭，残絮尚撩烟。小梦春心觉，遥帆落照悬。桃根三月约，愁盼又今年。
有所悼
作者：姚燮
朝代：清
体裁：五言律诗

忧折无亲属，孤棺寄北邙。春庭吊遗影，旧树郁凄霜。慧至能消福，欢沈孰致伤？连云台百尺，歌舞自低昂。
有所迟
作者：姚燮
朝代：清
体裁：七言律诗

尔泥深樽语碧纱，置人天海弄风沙。疲驴破帽差无恙，谷籁溪泉转厌哗。隔屋春残惟落月，过门帆尽但归鸦。须怜精卫忘瘏口，眼识蓬莱有岸涯。
有招予赴娥江军营者谢以诗二章·其一
作者：姚燮
朝代：清
体裁：五言律诗

迂儒生志短，谋食尚愁艰。手弱难携铗，江清祇习竿。水云怜梦弛，老病苦亲殚。勉尔参戎阃，勋成锡上冠。
有招予赴娥江军营者谢以诗二章·其二
作者：姚燮
朝代：清
体裁：五言律诗

有缨原足请，世岂乏终军？误以长风颹，来招僻岫云。马颠愁试勒，弓愞畏胶筋。不作庸材弃，劳君破格慇。
有髯者
作者：姚燮
朝代：清
体裁：古风

晚气寥泬树微赭，泥屋茅门霤为瓦。白羊如狨啸其下，秃童赤骭倒牵马。侧笠横骑有髯者，垆头村妇炊苦茶。靛衫茜裤缘皂纱，蓬髻高拥青荷花。印红大饼拗颈瓜，几槃烂色堆灰沙。秃童喜茶髯喜酒，解缚琅琅钱脱手。巨瓠腹穹竭一斗，弃笠升鞍向南走。南来有马八尺高，帽缨飒窣西风彯。背缚长箭腰挂刀，仰天呜呜歌萧萧。相逢拱手路旁住，大河无船不可渡，斜月昏黄入林去。
有鸠集木二章寄郭上舍凤梁沈编修兆霖
作者：姚燮
朝代：清
体裁：四言诗

有鸠集木，晨暄煦之。顾瞻西方，惄焉我思。川梁夐绝，心为马驰。似有佳风，来吹薄衣。趼无同舄，践亦易违。往乐犹梦，苦我穷追。閟音乍泄，玉琴手挥。飘埃在虚，孰知其归？（一章）落叶满壁，酒如奔泉。牵裾而讯，孤月正悬。既醉云别，扬帆大川。高城一坏，目阻苍烟。自秋徂夏，旷已阅年。广海无垠，梦难恃权。山窗独倚，流云晚嫣。结萝眷睇，致尔缠绵。（二章）
望海楼饯王允安还庐江
作者：姚燮
朝代：清
体裁：古风

为君置酒鳌山顶，与君携手登崔嵬。明朝离别不相见，一饮须尽三百杯。伤君饥寒剩诗卷，奇骨兀奡黄金台。不逢王公加拂拭，坐令衣帽生尘埃。我亦频年不得志，笯鸿困缚排风翅。语少千秋下笔难，眼无知己狂歌易。酒楼三月桃花红，珠帘卷入江南峰。相逢买醉证肝胆，各怜年少皆蒿蓬。惊人殊态出山鬼，啸风唫雨时相同。谁使此乐尽今日，当筵把臂生凄恻。金杯掷碎泪不枯，起坐阑干看海色。海云不动天风高，炎波黤惨蓬壶遥。遏胸愁愤千万斛，相与激荡成波涛。神虬喷雪珍珠碎，烛龙跃日珊瑚摇。变幻纵横生指顾，何况风波在世路。扬帆涉险信所难，引马回头不如去。手持玉酌王郎前，吾辈岂为儿女怜？愿君此去勿他往，金庭奇奥多神仙。朱菌芬蒀紫茸腻，饵之可以还华颜。他时我登此山上，手招白凤骑翩跹。淩虚排翩下九华，芙蓉拂袖飘苍烟。与君共寻王子晋，月明迟我浮槎巅。
望湘人·二茗草堂话旧，月色上箔，霜华在灯，宿恨新愁，异心同感。
作者：姚燮
朝代：清
体裁：词

兀酸吟对烛，愁语拥衾，柝声霜外微逗。露屧沉烟，月眉衔岫。不分凄凉回首。酒送花迎，背香飞到，雏莺明秀。剪一双、春睐撩人，值得红心怨瘦。便道初三下九。者相思贮得，麝囊叩叩。奈千叠云山，只在画灯前后。隔帘倚扇，晚凉时候。堕梦君还思否。怕再觅、一角西湖，絮影吹残闲柳。
望远吟
作者：姚燮
朝代：清
体裁：古风

飞鸟以巢为室，白云以山为家。春风迢迢别千里，妾边落尽桃李花。出门黄金亲，独居白日贱。天上参商不相见，镜中那得君子面？
望隔江山忆陈之玠故居
作者：姚燮
朝代：清
体裁：古风

远山如宿鬟，晨妆掠初就。轻云相回萦，未肯露全秀。其下江漪平，微风作罗皱。茜色吹石华，新唾上春袖。夙昔携双桡，东矶访朋旧。一尺梅花枝，横影出墙窦。水鸿飞啄花，落瓣点苔绣。每当月出时，夹杂露香逗。佳人婵娟姿，昨犹梦中遘。侧帽柴门前，孤竹倚同瘦。至今琴床空，月斜有啼狖。凄其不忍闻，闻之我心疚。
望雨吟四章·其一
作者：姚燮
朝代：清
体裁：古风

黄埃如雾四圻塞，上薄阳乌赭昼色。毕星失次荧惑光，农人仰天泣禾麦。小民际皞熙，深恩托怀保。不能报以丰年书，饿死填沟亦菅草。侧闻雩祷来桑林，乃复忧我仁人心。
望雨吟四章·其三
作者：姚燮
朝代：清
体裁：古风

羁人昨夜梦乡里，海水如天接江水。水田旱稻茅屋齐，水风动叶烟凄迷。但使金帛贵于粟，质衣易食还保饥。今我何求滞京国，满眼疮痍增太息。铩鸿仰霄羽无力，陌上逡巡觅穷食。
望雨吟四章·其二
作者：姚燮
朝代：清
体裁：古风

三月四月既不雨，五月骎骎入小暑。河泥赤烁病骡喘，蒲芰黄乾渴蛙语。天南火云去拉杂，气挟骄风扇齐鲁。麦田龟坼麦牙折，叶色如霜就槁腐。自来米价昂于珠，倘复告歉还何如？
望雨吟四章·其四
作者：姚燮
朝代：清
体裁：古风

西山霭霭动云意，云头蒸蒸成雨气。风来吹雨鸣鸟和，暗叶飒飒摇庭柯。风迎云拒百作势，安得一雨旋滂沱。沙井之水咸且浊，饮马餐人价论斛。会斟天斗饱玉浆，驰马南郊看平绿。
木兰花慢
作者：姚燮
朝代：清
体裁：词

旧时人不见，谁慰此、可怜宵。且玉蒜帘垂，珠兰鬓卸，银粟灯挑。高楼雁声递过，带凉边、愁梦去迢迢。一百里江东下，奈堪柳悴芦凋。画桥。那度送征桡。天末一萍漂。问甚日重逢，分筹赌酿，选局评箫。三更四更又过，尚残蛩、月角语烟苕。雨僽风僝时节，坐来一样清寥。
木兰花慢·旧院
作者：姚燮
朝代：清
体裁：词

玉蛾如絮坠，春梦远、若为情。记金缕缠愁，琼钩挂恨，灯送鞍迎。桃根。渡江已去，剩枇杷、烟叶扫重扃。深藓埋将履迹，断帖换得歌声。凄清。影事未分明。残酒几人醒。看烛泪犹堆，帘衣已卸，画榻香冥。词人自怜鬓白，立斜阳、老泪下纵横。寂寂杨花无主，飞飞燕子都零。
朱琳自楚中归不得志寄以诗
作者：姚燮
朝代：清
体裁：七言律诗

平原侠胆有平生，落魄归来闭旧荆。新燕尚雏难托怨，美人已老若为情。向花拨月搜笙语，隔竹邀风试剑声。一触关河斜照梦，眼中芳草大江横。
朱生惠安息香饼酬之以诗十韵
作者：姚燮
朝代：清
体裁：五言排律

病馀情不绮，春国我今禅。频迓希夷梦，抵游兜率天。蛛丝风袅袅，兰瓣露娟娟。庄叟止虚白，扬雄著太玄。花雏沈水盥，邻闼小红弦。痴绝望相怨，因之吟可怜。自今习蒲衲，所寄但云泉。老屋松根雨，神幡艾纳烟。且安眠细腻，略领味疏妍。惭愧卫叔宝，河阳非昔年。
朱舍人俊招同人饮湖上长丰山庄二章·其一
作者：姚燮
朝代：清
体裁：七言律诗

素壁无尘帽影斜，略分明筱互青霞。不邀人市繁车骑，即抵空山古岁华。帘角水纹摇荇叶，樽心夕色转薇花。醉来扶柳庭心立，吹过城头一字鸦。
朱舍人俊招同人饮湖上长丰山庄二章·其二
作者：姚燮
朝代：清
体裁：七言律诗

苍茫远气暗难收，急敞华灯续晚游。风雨经年人话别，湖天一白月当楼。接屏露色青山晕，飐笛烟声藕叶秋。如此高筵凉夜阔，庾郎独有鬓丝愁。
杀羊岩
作者：姚燮
朝代：清
体裁：古风

旷尽险重发，目眩心不持。杀羊名其岩，于义竟难知。殷红抛暗云，林果偶离枝。跳涧来碧猴，急攫无少迟。穷天寡悦象，生气蚀已亏。好杀不屠狼，残忍终奚为？初平百卷石，鞭血犹丝丝。要媚山鬼妆，泼草成胭脂。薄袖难障风，似有微腥吹。且就乌桕坪，一晞阳阿晖。
杂兴得七绝句·其一
作者：姚燮
朝代：清
体裁：七言绝句

十棒锣声夜市开，鸿濛九市九莲台。我行独向无灯巷，暗地偷听吉语来。
杂兴得七绝句·其七
作者：姚燮
朝代：清
体裁：七言绝句

万户桃符换旧时，相从随例倒芳卮。如槃大饼如椽烛，不祭钱神只祭诗。
杂兴得七绝句·其三
作者：姚燮
朝代：清
体裁：七言绝句

老客羞携乞食箫，儿声先作上元娇。酒楼鼓板花楼笛，荡得春烟似软潮。
杂兴得七绝句·其二
作者：姚燮
朝代：清
体裁：七言绝句

七级楼台上界通，阑干十二俯青穹。太平气象占天府，珠璧文昌冠上宫。
杂兴得七绝句·其五
作者：姚燮
朝代：清
体裁：七言绝句

西家婺女泣寒篝，东屋儿童打画毬。我自掩门蒙被卧，不听欢乐不听愁。
杂兴得七绝句·其六
作者：姚燮
朝代：清
体裁：七言绝句

杨柳心魂水自持，梅花消息鹤能知。要将春色换寒色，先洒半天微雨丝。
杂兴得七绝句·其四
作者：姚燮
朝代：清
体裁：七言绝句

大梦湖光入夜冥，小红划子坐伶俜。六门云气都如墨，让出吴山一笏青。
杂感十七章
作者：姚燮
朝代：清

九城上闭，天龙守门。日月在橐，水为元根。含胚抱一，汶汶浑浑。真瀣外灌，大丹内存。盘古不世，何有朝昏？
杂感十七章
作者：姚燮
朝代：清
体裁：四言诗

九城上闭，天龙守门。日月在橐，水为元根。含胚抱一，汶汶浑浑。真瀣外灌，大丹内存。盘古不世，何有朝昏？（一章）织杼成匹，经纬不曲。天以素澄，在水为绿。准常例变，因寄得触。嘉果虽甘，笑于菽粟。穆穆圣人，葆躬无欲。（二章）傅岩一鼎，活及天下。荆舒片言，怨詈满野。繁辞渎听，不如瘖哑。百里而踣，岂为骏马。嗟嗟苍天，竟无悔者。（三章）凝寒四极，阳曦自暄。层冰如壑，不塞昆源。松乔百尺，峻犹可援。立危弗慎，堕将孰冤。亢上非吉，守贞俟元。（四章）神奸禹铸，变难尽穷。星孛越纪，郁为淫虹。六合一雨，旱魃荡踪。秉持玉粒，稽拜献公。天难往诉，恻恻其衷。（五章）填海为陆，鼍蛟曷迁？柳谷息日，纬星亘天。龙门之柱，朴卓不镌。持握地纽，奚止万年？愿穷岁月，凌风溯沿。（六章）药可驻龄，命授草木。饵之失宜，稻粱酖毒。元冥司化，以敛为肃。苍龙一鸣，万象华缛。东作芸芸，寸晷如玉。（七章）万蚁穴庭，闇寂无扰。横览太虚，托身皆小。口食体衣，孰壮孰老？有根不死，逊彼黄草。敛金如山，何润枯槁？（八章）樵能运斤，不入兽窟。渔能涉流，不投溟渤。遇有所穷，亦以应猝。持强试危，气挫即蹶。骄慎之悬，犹秦于越。（九章）奔雷其阗，在闻咸敬。永兹畏愆，何有枭獍？青阳布熹，句芒持柄。大造鬯荣，不憯不病。莞乎昭昭，天之所令。（十章）绣旗在前，朱冠结缨。天人来下，道路让行。天人何居，巍巍五城。元都并丽，莫缋莫名。亦有神虎，守户其狞。（十一章）热海冬沸，冰山夏寒。以戾抗化，昊宰不欢。乃命竖亥，穷其究端。羲娲含笑，指掌弗言。且骞琪树，往驭青鸾。（十二章）芚萌台台，凋落系之。稚蒙熙熙，耄稚倚之。兰衿芬郁，不如琼襚。饵华之蜂，蛊性妖媚。危于发钧，已晚吾怼。（十三章）酒如渑水，门有高车。麝烟四盎，琼声在虚。狼藉意气，结交市屠。东家有子，牖下局居。饔不给夕，一经自畬。（十四章）太行可袖，选愞非贤。百家战舌，六经坠渊。蜉蝣有寿，瓮鸡自天。短晷未尽，飞蓬转烟。庄蒙谭化，谁曰真诠？（十五章）伏鹰一捩，宿鸟向人。櫜弦已断，翘首踆踆。月黑大漠，风吹去轮。荒山在眼，郁以愁云。中有奇士，吾但耳闻。（十六章）斧山山开，鞭石石走。盗蹠亦人，可以朋友。臂掌运气，力在寸挴。案户汉明，上络箕斗。长歌短歌，不如饮酒。（十七章）
杂拟汉人小诗十二章·其一
作者：姚燮
朝代：清
体裁：古风

白日昧，天其慌慌兮。惟隼思飏，惟龙思骧兮。孰短长兮，孰为否臧兮。外若无怫积，中其伤兮。昔罔彰兮，今殆将兮。
杂拟汉人小诗十二章·其七
作者：姚燮
朝代：清
体裁：古风

圣如尧舜，不能千载寿。安得世世子孙峨冠而博绶。乌飞哑哑，荒城日斜，吾怜尔之无家。
杂拟汉人小诗十二章·其三
作者：姚燮
朝代：清
体裁：古风

天青水渌荷为乡，高有翡翠低鸳鸯。�日不到春未央，美人停楫愁夜凉。清露欲下兮胡不觞？
杂拟汉人小诗十二章·其九
作者：姚燮
朝代：清
体裁：古风

莠能贼禾，一穗亦多。倖天之露，遑恤其他。思保我粒，曷敢用阿。
杂拟汉人小诗十二章·其二
作者：姚燮
朝代：清
体裁：古风

堂堂丈夫而效儿女子态乎？车阗马锵，夕何止而为其在乎？身名之不修，复何益吾眤而可永吾之爱乎？
杂拟汉人小诗十二章·其五
作者：姚燮
朝代：清
体裁：古风

蚕丝玉洁，为君之裳。被君之体，有容有光。附茑于柳，不能自刚。之子云迈，关河正霜。
杂拟汉人小诗十二章·其八
作者：姚燮
朝代：清
体裁：古风

心若警而秋与挠兮，叶将堕而发与彫兮。委吾情而不可以要兮，风雨之萧兮，羌四顾而寥寥兮。
杂拟汉人小诗十二章·其六
作者：姚燮
朝代：清
体裁：古风

生我千万载后，当视今为洪荒。安知黄河流，不入昆崙冈。
杂拟汉人小诗十二章·其十
作者：姚燮
朝代：清
体裁：古风

国无民也，曷慰乎为天子。王之丧也，臣妾何俟。麟以鹿群，不如犬豕。
杂拟汉人小诗十二章·其十一
作者：姚燮
朝代：清
体裁：古风

天清地宁，山成海平。布文櫜武，罔敢不庭。稽首皇帝陛下，万岁其婴。
杂拟汉人小诗十二章·其十二
作者：姚燮
朝代：清
体裁：古风

西日惟凉，风籁为商。戢戢雁翔，孰御子以裳？望天末兮，慨焉中伤。
杂拟汉人小诗十二章·其四
作者：姚燮
朝代：清
体裁：古风

阴谷匪阴，冰山匪寒。载瞻武溪，泪下如湍。但见渡溪往，不见渡溪来。飞鸟在上，哀鸣而裴。
杂诗三章·其一
作者：姚燮
朝代：清
体裁：古风

入门思远游，出门思故乡。饱煖难坐谋，出入安能常？大河入平野，河上千垂杨。旧枝折将尽，新枝今未长。夜气就凉肃，况复多露霜。胡为千里客，中道犹旁皇？
杂诗三章·其三
作者：姚燮
朝代：清
体裁：古风

白石可砺齿，白水可鉴心。顾我尘箧中，惜无绿绮琴。纵有绿绮琴，谁解琴中音？抱石在寸心，与水同浮沈。抱石谁知坚，量水谁知深？子期不复樵，山木空阴阴。
杂诗三章·其二
作者：姚燮
朝代：清
体裁：古风

皎皎天汉间，历历斗与牛。云归岂无山，因风尚夷犹。剪烛坐深夕，远思驰难收。不知芦荻多，但闻风飕飕。萧然顾吾鬓，奈此江湖秋。我慕东陵子，读书老樊邱。
杂诗六章·其一
作者：姚燮
朝代：清
体裁：古风

女几五色鸾，戛然游天阊。精华饱日月，咳唾霏丹黄。极风奏仙乐，按节工回翔。自顾怜文采，绚若夫容裳。纷纷鸴与鴳，畏缩不敢扬。延颈伺天宇，但见云汉章。
杂诗六章·其三
作者：姚燮
朝代：清
体裁：古风

云梯倚天壁，银汉西极悬。风篁漾窗户，霏作湘江烟。婵娟如处女，罗帐不可延。昙萼舞镜笑，棠花失其妍。夷光老浣纱，陋饰等无盐。瓦石为城池，讵知黄金坚？子乔不出山，桂树空万年。
杂诗六章·其二
作者：姚燮
朝代：清
体裁：古风

酒星谪天上，长啸黄鹤楼。洞庭晃金彩，上接江水流。颓波警蛟龙，日沈黫气浮。哀乐冥鸿逝，元鬓倏已秋。文章高华岳，辱之还覆瓯。紫阊有仙侣，吾愿从之游。
杂诗六章·其五
作者：姚燮
朝代：清
体裁：古风

东邻有丽姝，不效时世妆。卷髻屏钗珥，白纻裁为裳。肌理灼真素，讵假�粉光？流精越庭户，迫视神还庄。衒嫁本无术，盛年犹空房。伯鸾已千古，含贞徒尔芳。
杂诗六章·其六
作者：姚燮
朝代：清
体裁：古风

倚剑兀然啸，其声远以裂。银蟾忽掩芒，斗光为之碧。秃鹙搏飙车，凤皇无六翮。神京白玉楼，霞扉空洞辟。
杂诗六章·其四
作者：姚燮
朝代：清
体裁：古风

赤城灿桃华，岩扃闭白云。幽靓恨独赏，流出溪浒春。触风成槁色，吐唼供游鳞。水游易生悔，霞想幸未泯。奇芬蕴弥厚，讵在人问津？
杂诗四章·其一
作者：姚燮
朝代：清
体裁：古风

长风从西来，万木动凉色。吹我游子心，浩然向淮北。淮云连海阴，中有千里翼。不畏关塞阻，高飞往安极？纵无网与罗，矰缴善相弋。莫贪粱稻肥，去为求者得。
杂诗四章·其三
作者：姚燮
朝代：清
体裁：古风

古剑閟光彩，不如出冶刀。匡衡有怀疏，欲抗天阍高。丛林谁试弓，堕地多鸿毛。讵思西风中，零羽声哀号。崇兰变为艾，安处无一巢。东南半江海，横流方滔滔。
杂诗四章·其二
作者：姚燮
朝代：清
体裁：古风

出闸复入闸，险若瞿塘滩。怒力挽长绠，舟子不得安。进退关寸尺，呼吸争流湍。顾彼矶上渔，垂钓方自閒。有笠可蔽雨，有蓑可禦寒。笑我风浪中，长路愁瀰漫。
杂诗四章·其四
作者：姚燮
朝代：清
体裁：古风

苦饮吐其郁，长歌振其豪。百计觅欢乐，弥使心瘅劳。回风洗晨滓，远见梁父高。白云不可撷，危松沸如涛。屈子不放废，千古文无骚。其芒炯天斗，柄在今谁操？
李家庄
作者：姚燮
朝代：清
体裁：古风

下山新构屋，上山新垦田。不愁风雨无馑年，主人隐此人其仙。虚堂壁青云罥树，薄川涨绿风吹棉。乌牛橐捆陇头麦，黄鸡鷇伏墙角烟。晚来天色照葱翠，草光泛出春时妍。有时鸟语或非鸟，群籁琐屑交鸣弦。空山储秀何自偏，一木一石皆婵娟。主人倾酒呼客前，肥羊大芋堆广筵。侧耳忽变风涛响，仰首已见明月悬。主人行酒同行泉，客醉而舞相褊褼。镵削俗虑忘拘挛，那能借得一弓地，梅花匝屋兰为櫋。环以翠竹溪清涟，我当抱鹤兹长眠。
村南老翁招集野人剧饮醉后述之以诗依吴才老通韵
作者：姚燮
朝代：清
体裁：古风

礼法不缚羲农民，风霜不杀碞谷春。榴花七月压墙满，当门水浅蒲菰青。江晖射梧屋不阴，茅檐悦响多妙禽。村翁宰鸡方宴邻，拉我坐酒同酌斟。锄蓑缭壁当古屏，隔屏棉弓弹白云。阶隅稻叶积黄荐，洁堪枕卧无忧尘。翁毋卑词谢疏率，我惭拘束难为宾。因挦近事恣谈谑，佐之舞蹈狂谁禁？牛童豕媪惊未闻，扶手以牖�肩听。群思瞭海测蛟蜃，碍地怨有遥山横。开筵自午旋及申，洒醴奚止三十巡？客或醉作康衢声，索缶不得聊击樽。晚光弄河天英英，一蝉渐断千蛙鸣。过堂群鸭待归�，隔篱独犬催闭门。竹篝四照苇炬明，出厨香饭传碧粳。经年辛苦费筋力，幸兹税羡誇无贫。一客袒衣行步庭，仰面唶唶占犁星。晚禾最忌秋初霖，皇天相爱须锡晴。大田有穫万口奠，客虽私祝非私心。庶几报飨迎蜡神，老芋充釜肥羊烹。馂馀重此作高会，太平共饫吾皇恩。
杜岙徐氏庄二章·其一
作者：姚燮
朝代：清
体裁：古风

资养得林泽，深居遂优閒。各尽筋骸力，自无荒馑年。浮屋皆古翠，照门多晴川。客醉聊濯缨，我吟思抚弦。
杜岙徐氏庄二章·其二
作者：姚燮
朝代：清
体裁：古风

山镰刈秋萝，水碓舂暮云。风来壑阴合，石立涧水分。闳览物自远，静抱气多薰。束想泯外驰，随往寄吾欣。
杜湖
作者：姚燮
朝代：清
体裁：古风

策蹇循湖堤，湖流怒排歙。一角去东南，势陡破山入。山脊黝以虚，夕日照未及。林烟滃在岸，荡作云气湿。其上大茗峰，诘曲了层级。飞霞界不断，行人树顶出。元象周六虚，真构无伪袭。骋怀横莫阻，随往足注挹。积望抒浩吟，清风满篷笠。
杜若九韵
作者：姚燮
朝代：清
体裁：五言排律

杜若自霏青，矶苔匝翠屏。露欺承唾袖，风约采香舲。秋艳雾如梦，夜愁天有星。引丝能袅袅，结佩可玲玲。花国芙蓉署，春人豆蔻龄。瘦鬟云底溜，低泣雨边听。热媚撩酣夕，残芳弄古冥。乾坤无废弃，江海太伶俜。苦累输渠脱，飘然过眼萍。
杨山人铸作画梅仙歌见赠诗以答之
作者：姚燮
朝代：清
体裁：古风

冰雪不作六月凉，俗心但忆桃李香。行云流水满天地，不知世事谁短长。先生呼我为仙子，知否人间春已死。春虽已死吾心生，能摄春心到吾纸。墨华晕作昏黄烟，先生在侧挥七弦。一弦一声一花白，斗室环花山万笏。忽于弦尾闻鹤鸣，鹤背高花动明月。魄香如醴月可吞，我画之魄君诗魂。蓬莱真人俯首避，人天蠢蠢何足论？虚空不碍长袖舞，花底波涛走风雨。风雨声中万梦漂，梦见花梢玉鸾语。
杨山人韫华书来知陈佐钧病剧寄怀二章·其一
作者：姚燮
朝代：清
体裁：七言律诗

生涯虽苦茂先孱，未分深遭二竖患。远皛难摛襟上雪，瘦烟谁拭梦中山？莫沈古怨怜驹逝，好绎奇思破象顽。丹灶死灰燃可复，须知微息系元关。
杨山人韫华书来知陈佐钧病剧寄怀二章·其二
作者：姚燮
朝代：清
体裁：七言律诗

花托修枝叶庇根，迭经摇落事难论。未当衰老拚哀乐，夙有心期系友昆。云隔山川思易惘，道如名位贱何尊？谁怜佳女栖蓬首，为抚清琴向荜门。
杨柳青
作者：姚燮
朝代：清
体裁：古风

村南古驿杨柳青，青青直过青县城。县城隐隐不可见，绕柳人家住郊甸。豢驴饲犊槽满麸，泥砾匝地多榛芜，池为浴湢黄流污。丫髻童子负长梃，裹体趯跃同游凫。蝇声甍甍蛙阁阁，瓜棚倒岸豆荚落。居民墨首性剽掠，走索抛砖恣娱乐。杀人不用七尺刀，寸水可作千寻涛。沧州城中一夜火，三千甲马头颅焦。赁田种秫隐名姓，见人不敢称雄豪。
杨花
作者：姚燮
朝代：清
体裁：七言律诗

流浪飞尘作住乡，梦时苦弱醒时狂。未应倚病看风转，不那横桡唱水香。三月人间多怨笛，大江鸦影有斜阳。王孙车马天涯路，楚驿吴关去正长。
杭州商
作者：姚燮
朝代：清
体裁：古风

身为杭州商，家住五乡堡。昨日闻乱归，行装亦草草。积钱三十缗，荐捆藉以稿。庶于扰荡时，暂供秕糠饱。青巾亡命儿，瞥足等番獠。客亦周防严，弱难抵奸剽。坐视席卷空，还遭梃伤脑。鬼火吹荒芦，天地夜阴窅。握面闻血腥，魂危气垂槁。儿女六七人，母年七十老。便能匍伏还，性命亦难保。积骨同一邱，或胜各成殍。苦渴但思醥，望白不知皂。可怜蓬室居，梦犹太平祷。更期资有馀，买棉具衣袄。
杮岭写望三章·其一
作者：姚燮
朝代：清
体裁：古风

万萝倒拉石入溪，石势不肯一寸低。呀然上耸拄山住，翻拉萝叶作云衣。五丁力尽开一梯，萝云随势相蒙迷。客来拨杖愁攀跻，瘦猿如鸟行能飞。水帘不卷石梁断，琼台万古烟萋萋。
杮岭写望三章·其三
作者：姚燮
朝代：清
体裁：古风

四山白昼闻鞞钟，山将跨日天难空。日轮走遁万厓底，光明去照冰蠵宫。山头走云如乱蓬，我挥长麈当其中。麈边拂落十万鸟，顾我衣带恬无风。下上一气青濛濛，浩歌难发千灵矇。径思赤手鞭烛龙，峰峦散作金芙蓉。
杮岭写望三章·其二
作者：姚燮
朝代：清
体裁：古风

积壁非石乃积铁，日光欲留气先灭。独楸不叶狌狌啼，露顶孤巢愁列缺。何人结椽楸树下，醉藉枯烟嚼阴雪。天笋万仞不可齧，移向云根塞蛟穴。
松岩下废寺
作者：姚燮
朝代：清
体裁：七言律诗

寂寂斋廊日易曛，荒荒独径树无群。泉翻乱叶当门过，风送啼猿隔岭闻。蜗篆难模砖塔字，旃檀谁爇石垆薰。未堪古佛如松瘦，长与空山守白云。
松岩斗听瀑
作者：姚燮
朝代：清
体裁：七言律诗

袖拂风萝倚石台，瘦筇宜樾屐宜苔。疏云弄影雨初过，残日满溪花正开。试铫帘阴银叶沸，吹笙天杪玉鸾回。十年碧海枯槎梦，剩与閒猿拍掌猜。
松止关看红叶
作者：姚燮
朝代：清
体裁：古风

天台桃花摧为薪，赤城二月无阳春。落英随流飘入海，化作西山万朵云。红云万朵压山脊，修径如蛇通暗碧。漏来岩隙日华明，不使苔根霜气夕。缛烟纠结微有薰，客颜相映如薄醺。拾将金谷珊瑚佩，挽住罗浮蛱蝶裙。珊瑚易碎蝶易老，谁道秋光抵春好？天际楼台但有霞，陌上蘼芜已无草。客来愁鬓感萧疏，独向西风策蹇驴。何如乞得樵担菊，归行瓶供对读书。
极相思
作者：姚燮
朝代：清
体裁：词

五更楼上闻钟。梦荡锦窝红。烛摇钗影，月揉花影，帘隔当中。却尾推幺浑强事，一声声、腕懒弦松。相留不住，相看不语，醉汝愁侬。
枕上偶得四章·其一
作者：姚燮
朝代：清
体裁：古风

波涛不惊静人梦，悬壁孤灯藓光冻。石床三尺高荐青，插菊满屋当围屏。诸葛先生已作古，乡里书生那堪武？何如倚枕眠白云，蓬莱城郭方阳春。
枕上偶得四章·其三
作者：姚燮
朝代：清
体裁：古风

戍士已有不归想，意气摩人转伉傸。将军倘绝功名心，百重围里堪横琴。千秋孟浪了棋局，大运中天作钤束。蜣螂小技徒弄丸，月明未识白玉盘。
枕上偶得四章·其二
作者：姚燮
朝代：清
体裁：古风

鸣鸡在树犬在屋，东邻病婺五更哭。月残风紧河星高，万愁迫入孤心劳。我生寄人作门户，食不田耕敢云苦？黄金百笏粟万钟，朝谋暮计宁非佣？
枕上偶得四章·其四
作者：姚燮
朝代：清
体裁：古风

江南底用哀开府，夔州何须感工部？杀戮不及从化民，遐陬万里皆王臣。城雺四卷地将晓，空气醒人似芳草。寻沽起辟湖上扉，深碧湖岚来照衣。
枕上闻梵声
作者：姚燮
朝代：清
体裁：五言律诗

天半八琅璈，琼烟戛荔袍。风轮青凤迅，花漏碧城高。别界能遗世，悬心已定劳。传闻西母降，明夜此颁桃。
林以善画龙诗
作者：姚燮
朝代：清
体裁：古风

半生住海不见龙，但识龙起天有风。天风布云满天半，龙始宛延游其中。龙质不见见龙影，亘云一白如垂虹。海光倒摄变青紫，电催急雨城门东。东城谢家百丈堂，中悬一纸千尺障。墨沈如云透纸背，龙睛闪睒疑垂光。龙睛穿云注一爪，云欲东行尾西扫。云势下立龙上行，云立不动龙难升。挂壁还师蜥蜴舞，伏泥敢效蚯蚓灵。森然雨气出芒角，到面似难须臾停。仰听乱叶走堂瓦，梧楸飒飒高为声。画师运笔虽遒壮，未上天门看龙相。神物由来无定凭，俗眼何从得形状？凝神迫视吾还疑，或非龙相为蛟螭。胡为燕雀避堂外，未敢振翼来拚飞。主人拂以白麈尾，龙背剥落青苔衣。田禾枯涸满天下，汝竟昧之何灵奇。主人置酒对龙酌，四壁龙孙卸烟萚。眼中谁是人中龙，来与天龙争岞崿。我醉欲舞龙欲腾，摩空云势皆有棱。沧溟万里尔所宅，惜哉匿迹甘冥冥，吾终笑尔龙无能。
枣林庄
作者：姚燮
朝代：清
体裁：七言律诗

红阜千杨蔽夕曛，土门万枳没荒云。嬴秦未索亡馀籍，赵宋谁张溃后军？掠翅风斜鹰击垒，压芜烟暝马依群。何人击筑歌商楚，掩耳驱车未忍闻。
枯猿
作者：姚燮
朝代：清
体裁：古风

碧眼荧如星，白日睨飞鞚。任尔林果抛，麋烂与尘葑。暗茑缠石门，十年不出洞。面壁长眉僧，壁巉对影共。啸谢盲风瘖，影辞古潭弄。急溜千崖崩，兀止见凝重。自分邻朽株，永绝智巧用。安顾天地间，关心有哀痛。
柏
作者：姚燮
朝代：清
体裁：五言律诗

雕零万树色，孤柏见冬心。雨急蒸龙气，风高逼鹳吟。媚人无热意，爱尔有清阴。愿结一椽屋，时眠听瀑琴。
柯亭
作者：姚燮
朝代：清
体裁：五言律诗

天地几知音，山阳感忽深。丛林惟翠积，静夜只猿吟。我亦抱虚节，中郎空古今。倚舷一长叹，明月满高岑。
柳
作者：姚燮
朝代：清
体裁：七言绝句

长条不绾春光短，春梦偏惊驿路长。一样楼头吹玉笛，今朝凄雨昨斜阳。
柳枝曲二章·其一
作者：姚燮
朝代：清
体裁：古风

水云如雪堆满窗，柳枝摇空莺一双。桃根隔屏堕团扇，蝴蝶催歌拍筝面。亭亭绣骨削玉荷，疏鬟不整烟斜拖。深杯醉人明睩语，四壁花声弄微雨。有情无情谁得知，游丝暗袅魂逶迟。
柳枝曲二章·其二
作者：姚燮
朝代：清
体裁：古风

月眉挂楼远山夕，蕉簟微凉卷秋碧。约灯风软宜洞箫，春棠吹影红生潮。薄衾麝气都成水，香海无边梦潜委。画漪拓掌鸳鸯行，轻絮一层花一层。欢深欢浅谁能料，芳草年华怯斜照。
柳梢青
作者：姚燮
朝代：清
体裁：词

又是今宵。柳深帘动，花浅灯摇。中酒时光，试罗天气，那不魂销。蘼芜满段家桥。记共泛、烟舲露桡。隔水明窗，拥飞仙髻，吹画鸾箫。
柳梢青
作者：姚燮
朝代：清
体裁：词

断袖零歌。呜呜咽咽，泪满衫罗。莫说来时，不知别后，愁到如何。一帆落日长河。天远处、春山夕波。不分留伊，便留伊住，住也无多。
柳梢青
作者：姚燮
朝代：清
体裁：词

生小谁家。绿珠风韵，碧玉年华。短烛摇钗，低弦荡水，暗睐迷花。隔烟疏柳横斜。唤不醒、城头睡鸦。酒倦风来，歌残月上，帘幕凉些。
柳梢青·吴盐聘虎图
作者：姚燮
朝代：清
体裁：词

何处婵娟。膢将盐虎，聘到衔蝉。半晌挼摩，一般娇小，百样依怜。无端唤到跟前。恰正好、妆馀绣閒。春雨帘栊，牡丹时节，肯伴卿眠。
柳梢青·横江雨过凉气满楼独坐调筝黯然愁起
作者：姚燮
朝代：清
体裁：词

千里兰皋，微波欲化，梦迹都消。残照衔云，断虹吹雨，天碧秋高。美人何处今宵。肠断也、琼卮玉箫。水月如烟，红帘四卷，桐影凉摇。
柳梢青·潘玉泉扇湖访秋图
作者：姚燮
朝代：清
体裁：词

金碧湖天。夕阳无尽，俊侣当年。藕叶冰纨，柳技玉笛，菱角银鞯。画楼凉月娟娟。记人影、鸥边鹭边。赵北青旂，江南红舫，一样秋烟。
柳梢青·登大观台
作者：姚燮
朝代：清
体裁：词

无限愁怀。平岚雁薄，斜日樯回。万壑西蟠，一江东折，中有危台。今宵樽酒重开。听落叶、西风满厓。地远云横，天高星动，月上潮来。
柳梢青·花阴士女
作者：姚燮
朝代：清
体裁：词

怯怯娟娟。海棠花底，鬓薄衣单。露悄风沉，那能禁得，如此春寒。一丝好梦啼还。听枝上、流莺未阑。忍度今宵，无人庭院，有月栏杆。
柳梢青·薰笼士女图
作者：姚燮
朝代：清
体裁：词

婀娜堪怜。薰笼袖倚，默自无言。屏角霜明，被池月冷，帘额风寒。梅花梦绕珊珊。慢看取、双蛾瘦弯。娇小年华，凄凉情味，孤忍应难。
柳梢青·邓尉探梅图
作者：姚燮
朝代：清
体裁：词

旧梦模糊。吾山隐鹤，铜井啼乌。水溆移船，塔阴问寺，村墅寻沽。好峰面面当湖。接一片、荒林乱菰。待月明时，有风吹到，闻得香无。
桂华明·倚箫人去，寂院秋深，借子东梦里歌头，一抒离怨。
作者：姚燮
朝代：清
体裁：词

绿晕花衫香雾摺。闹春灯蝴蝶。背坐筝床遮画箑。羞醉袖、红生靥。梦底云山竟千迭。漫算心堪接。雁外西风吹残叶。吹不转、桃花楫。
桂枝香·吐铁
作者：姚燮
朝代：清
体裁：词

海田春霁。正踏沙人趁，斜阳潮尾。卸笠肩筐，沫点认来纤细。碧桃零落安期醉。洒星星、墨花满地。翠珠摘到，红涎漉去，露腥烟腻。爱嫩壳、微含玉理。尽拈来席上，比到筝指。齑醢茄菹俊配，闲园风味。天涯未惹相思梦，漫缄鱼、钿窗迢寄。三霉雨过，江村唤卖，渴馋消否。
桂枝香·槟榔荷包
作者：姚燮
朝代：清
体裁：词

楚罗小叠。看鸳鸯绣了，绾同心结。巧贮蛮云，恰好酒阑人渴。金盘一斛辞伊荐。破葳蕤、暖香微泄。枕边细嚼，桃花春晕，带潮生靥。爱晓阁、凭妆乍歇。兀间以湘囊，佩以犀玦。凤卵纤凝，不是薰炉鸡舌。文緌双绺猩红露，正霏霏、蝶裳风揭。解侬怀里，系卿怀里，冷肠须熨。
桂树
作者：姚燮
朝代：清
体裁：五言律诗

桂树不耐老，岩烟与寄愁。山河无别寓，时命有同秋。低月过山去，断云当涧流。寥寥弦尾曲，静籁激凄愁。
桃叶令·改七香桃花人面图
作者：姚燮
朝代：清
体裁：词

天百五、人三五。娟娟。花影腻双鬟，眇凝思何许。隔烟村。露春痕。怕黄昏。锁春魂。一丝风，一剪月，一重门。
桃李篇
作者：姚燮
朝代：清
体裁：古风

桃李八九月，黄落成枯枝。孤松悬绝巘，贞心含郁䕻。世情妒独立，斤斧相摧劘。宁使坐招忌，安肯轻徇时？道旁长太息，不随桃李萎。萎枝荣有日，�根生无期。朝菌蕾葱倩，夕槿花威蕤。微物争瞬息，能令群生怡。
桑槃小隐图四绝句为孙琳题·其一
作者：姚燮
朝代：清
体裁：七言绝句

天韬晴屐一泓云，眉宇棱棱起玉文。桑苧前身注丹籍，鹤衣清瘦冠仙群。
桑槃小隐图四绝句为孙琳题·其三
作者：姚燮
朝代：清
体裁：七言绝句

君能师古轶常流，直剑谁云铸枉钩？定有灵魂度梅影，梦边携笛唱琼楼。
桑槃小隐图四绝句为孙琳题·其二
作者：姚燮
朝代：清
体裁：七言绝句

我慕咸淳孙颖叔，依缘笠杖谢簪缨。湖奁三尺樱桃水，不没千秋涧轴名。
桑槃小隐图四绝句为孙琳题·其四
作者：姚燮
朝代：清
体裁：七言绝句

画烟春溆柳绵多，莺语鱼榔搅绿波。何日红船吾载酒，从君一借子同蓑。
梁溪杂诗三绝句·其一
作者：姚燮
朝代：清
体裁：七言绝句

水城积雪浮明月，佛阁疏灯照远钟。夜半可怜残梦醒，衾寒独自倚江篷。
梁溪杂诗三绝句·其三
作者：姚燮
朝代：清
体裁：七言绝句

疏柳无多画晚烟，纤莺不语自娟娟。刚听一曲江南好，催上毗陵送别船。
梁溪杂诗三绝句·其二
作者：姚燮
朝代：清
体裁：七言绝句

山帘摇动落日斜，玉瓷细酌龙眠茶。盎然肺腑溢春气，笑踏残雪看梅花。
梅堰过王徵君之佐以新刻吴中两布衣集见贻舟中读竟题后
作者：姚燮
朝代：清
体裁：古风

彼二翁者吾旧识，声名溷市谁见惜？朱君序之蒋刻之，削出罗浮两山碧。铁翁瘦硬枯木藤，其色秋赭无春青。巉巉出骨太行马，不从平阪随牛行。醉翁中秀外苍老，其气春腴肉秋槁。画阑不露鹦鹉楼，但怪森寒竹环抱。二翁之品相颉颃，二翁文笔无低昂。洪厓浮邱在左右，天仙地仙谁平章？王君重此兼金与，我望吴云怀旧雨。康衢缶壤谐同声，穷巷饥寒得千古。片篷南下空川浮，偎炉剪烛读未休。荒芦四溆月初落，梦见一双花羽鸥。
梅花庵祭画歌
作者：姚燮
朝代：清
体裁：古风

万象不动寒籁枯，太守示我溪山图。荒烟乱木去苍郁，直从造化争元枢。其中微妙不可说，但觉精采澄眉须。生龙活虎木公鼎，翠旌孔盖瑶台姝。沈心刻目相其笔，可与领略皆皮肤。百金市此八珍脍，凤脔麟炙无郇厨。东邻咫尺道人墓，乃设旨醴陈生刍。天光袅袅梅华敷，寒香在几云模䊀。空山若或降神驭，长髯大袖旁睢盱。五百年来几易姓，太平喜见今黄虞。昔时祅骑恣毒掠，券台馁鬼愁戈弧。禅龛古骨幸完保，敢望意外留区区。谁料此画出尘劫，墨虽已槁神常腴。若玺存汉璧归赵，夜光不掩骊龙珠。灵应对卷雪悲涕，亦复大笑欢胡卢。道人当日闭门画，客屦阒寂愁妻孥。安知落墨透千载，后之学者皆其徒。沈唐文祝瓣香奉，奚论望瓒痴且迂？因知设祭例非创，幽明訢合同节符。想当斋盥肃稽拜，篱麋林鸟为恬愉。疏钟落日城之隅，牛羊上垄冬草芜。明春倘复续兹典，愿从勷祀冠裳俱。
梦
作者：姚燮
朝代：清
体裁：七言律诗

一寸青蠡大海浮，梦中心迹照吴钩。故人死愤抛生乐，少日情弦闭古楼。泣别声多杨柳尽，催春雨急杜鹃愁。剩吾短发差差在，篁屋凉烟拥独篝。
梦后
作者：姚燮
朝代：清
体裁：五言律诗

横阁静高曦，单衾梦后疑。淫诗参病课，中酒误花期。趣乞儿童补，时将寿命持。天元能默会，空境有师资。
梦得首二语足成一诗即纪梦
作者：姚燮
朝代：清
体裁：七言律诗

片云无风天清飂，一发不动千山秋。水帘高卷月出峡，萝叶四垂猿倚楼。半晌死生真澒洞，三元枝干大沈浮。蓬莱苑囿圣之宅，梦中吾作麒麟游。
梦扬州·送娄啸亭还江南
作者：姚燮
朝代：清
体裁：词

暮潮回。看津头、舟楫齐开。送汝渡江，此别何时重来。酒家明日无君迹，未挂帆、犹可倾醅。憎多事，垂杨里，杜鹃呜咽声催。聊复循行岸隈。将剩茝同攓，半晌低徊。刺眼乱山，寂历空天斜晖。此行花月金阊路，漫殢春、弦管楼台。君见否，村莺展翅，多半黄衰。
梦横塘·道羁胥口夕雨薄止循堤散步浩景与愁为诵王右丞此夜任孤棹客行殊未还之句
作者：姚燮
朝代：清
体裁：词

断虹衔夕，画水横秋，片帆摇转回港。雁悄无声，带几叶、荻芦来往。千里怀人，半生愁别，此时情况。又绵绵一笛，为若低吹，渔扉远、篝灯上。明朝舣棹东归，问芙蓉江溆，柳色无恙。去去西风，定换了、一番萧爽。我欲觅、栖鸥间去，悄地新蓝泼群嶂。露下烟沉，月明潮起，尽无穷苍莽。
梦醒杂述四绝句·其一
作者：姚燮
朝代：清
体裁：七言绝句

旗亭初柳未髿鬖，乍可春云展碧岚。日落舵楼残梦醒，犹疑江北是江南。
梦醒杂述四绝句·其三
作者：姚燮
朝代：清
体裁：七言绝句

曾倚梅花祝满卮，别来消息定繁枝。阑干横影是残月，莫误初三夕倚时。
梦醒杂述四绝句·其二
作者：姚燮
朝代：清
体裁：七言绝句

天边一雁南来影，为底劳劳趁夕晖。昨夜梦回乡国去，逢君犹自海东飞。
梦醒杂述四绝句·其四
作者：姚燮
朝代：清
体裁：七言绝句

二月横塘花事近，碧桃纤瘦牡丹肥。春风待尔传幽怨，莫到开时尚未归。
梦阮大训
作者：姚燮
朝代：清
体裁：古风

青天高高不可穷，朔风万里飘一鸿。鸿飞飘飘过大海，岛屿苍茫城郭改。城中有客抱玉琴，窅然其思秋烟深。不媚人作下里之曲，不操古为猗兰之音，琅玕无凤明月阴。对面一尺有幽壑，白猿含睇同沈吟。孤灯萧萧，门外风雨。年残未归，怅亦谁语，今夜胡为独梦汝？
梵楼
作者：姚燮
朝代：清
体裁：古风

梵楼寂似空山空，空庭古绿吹古松。古松化烟不化水，月愁烟障烟愁风。江风过城却当夕，松盖亭亭月初直。梦中抱瓮坐庭石，酒有松香露来滴。松露一滴酒一觥，醉看衣影松枝横。风斜激影作云片，吹上瑶坛鹤背青。
检书得徐编修师遗札
作者：姚燮
朝代：清
体裁：七言律诗

江海催人苦逝川，文章得失感鱼筌。閒庭寂寂春飘雨，旧泪沄沄墨化烟。遍地楠篁吾废树，半生心腑有寒泉。飞蓬不扫莺愁翮，忍忆江亭对酒年。
检录叶山人元阶遗稿
作者：姚燮
朝代：清
体裁：七言律诗

刻烛豪情已换初，风天夜挍蠹残书。梦长易竭湔衣泪，息短难凭借力嘘。遗札去年成死别，漂魂乱国感荒庐。月窗瘦响三竿竹，依约琴边听佩琚。
检药
作者：姚燮
朝代：清
体裁：五言律诗

清和资吐纳，冥坐一心蠲。敢授庸医柄，徒邀小草怜。风遒尘可格，月正孛无权。芝朮荒山老，龟龙自大年。
楚关五章
作者：姚燮
朝代：清
体裁：四言诗

楚关峨峨，出关马多。落日平野，马背生赭。（一章）大河山青，下有孤城。孤城如斗，上见杨柳。（二章）驱车驱车，我马不驰。马驰无力，御之以德。（三章）夕露在草，濯我枯槁。初月天中，雁飞正东。（四章）东雁过山，南马入关。我行千里，劳劳曷已？（五章）
楞严寺
作者：姚燮
朝代：清
体裁：五言律诗

夙嫌僧态俗，饭后木兰来。花界经坛敞，天梯笋阁开。浪传云启瑞，几见佛逃灾？上地豪家宅，秋坪剩舄苔。
榆垡
作者：姚燮
朝代：清
体裁：七言律诗

督亢川原接上畿，中都门户拓平逵。天遥城与翔鸿没，晚霁云随去马迟。烟阜疏榛荆浩画，水湾芳草李颀诗。应知一角西山色，绿到南庄旧酒旗。
横山妪周
作者：姚燮
朝代：清
体裁：古风

赤日一百里，独行过横山。横山深赭色，照我枯索颜。索酒苦无店，饮水苦多泥。偶憩三版亭，如得大屋栖。老妪手抱儿，置儿汲新水。为我炊瓦垆，还问我乡里。自言廿载前，曾为汝家佣。瞿然问祖母，上及我祖翁。顾我点首笑，其时汝方童。汝今当读书，吾儿亦务农。
横闸
作者：姚燮
朝代：清
体裁：古风

擘石积磊上横彴，木闸当门势平削。江气如牛河力弱，京岘难移失排格。练湖南下此关钥，要使澄清绝横虐。轴轳左右悬篾绳，失手一堕深无层。岸如锯齿潮有棱。衔舟出险相兢兢。蛟蜃尔愚亦已酷，鸟自有翼能飞腾。
樱桃花
作者：姚燮
朝代：清
体裁：五言律诗

华灯素月毬，残梦楚天浮。小怨蘼芜径，春入烟水楼。弄光宜晚白，媚影向晨柔。四月汝当果，纤莺来尔羞。
樱桃街沈氏垆醉后感歌赠钱伶
作者：姚燮
朝代：清
体裁：古风

纵有白莲华，未忍喻汝窈窕妆。况无九曲珠，何马肖汝宛转肠？叵罗满春酒，碧色蒲桃香。劝之不肯饮，流泪向我沾我裳。自言产吴门，髫年亡父母，侥倖弱姊存。抚侬长大及二九，姊死断近亲，孑焉馀此羁孤身。遭强赚鬻燕京地，鬻向梨园充子弟。朝鞭成一舞，暮挞成一歌。但求延喘羞则那，登场随例相媕娿。雌气如阉雄气阻，南望苏台渺风雨。那博黄金脱鬼囚，悔抱朱颜受天蛊。六萌车子锦马高，同辈妒侬声名豪。谁知肝腑积寒雪，沐浴莺魂但鹃血。我闻生语心郁攸，押衙磨勒今何求？清门子孙半珠玉，多少埋头此中哭。愿携佛座慈悲瓶，洒露荒坟苏死肉。携生出户同看天，斗斜月正孤台悬。佩腰有剑不锄恶，换心无药难希仙。我亦沦落厕污贱，与生苦作风目怜。吁嗟乎，生且不必悲，茫茫人海将告谁？不如千樽百斝日向醉乡住，酒外风波任狂骛，一线阶凹有骖路。
次日雨中同人集厉君寓斋叠前韵
作者：姚燮
朝代：清
体裁：古风

忍冬蕤蕤万叶绿，雨气相薰极清缛。叩门俗客谢曹李，入座词人揖坡谷。云移宛委当楼山，风语璁珑过墙竹。棂间鸟影忽纷度，天际晴光但微蓄。看花颇愿昨游继，泥泞难堪笋鞋束。遥望春熙三百树，十二明珰褪绡服。金鱼重闼凄烟闭，纤翠中宵怯眠宿。应知荒涧飘脂粉，不复浓香拥鞍毂。百琲珍珠一寸心，谁与江妃慰摧辱？无言红萼定迢忆，且按琼筝谱姜曲。曲终帘卷舒清眄，石角苔枝见寒玉。苦凝柔媚向幽僻，远避嚣尘谢雕斲。佳人薄袖怜风雪，隐士孤情傲松鞠。相因列坐娱閒兴，沓举樽罍饱芦菔。四邻羯鼓喧豪宴，一院清阴开冷局。诗心渺渺生霞想，谈麈霏霏溢兰馥。只愁眼底春潮急，江汉东西散鸥鹜。出门扶醉各归去，向晚城阴入昏穆。
欲睡复起成二绝句·其一
作者：姚燮
朝代：清
体裁：七言绝句

窗纸偶然落叶鸣，夜光如水逼空清。一鸡来语槿篱月，不识愁人方拥檠。
欲睡复起成二绝句·其二
作者：姚燮
朝代：清
体裁：七言绝句

宿火铜垆有烬香，独阑树杪倚茫茫。四城巷柝露声涩，敲暗东墙剩月光。
欲雨
作者：姚燮
朝代：清
体裁：五言律诗

万木飒将雨，云先作势低。雨光浮海阔，云势接檐齐。弱燕怨春泊，单衫愁晚凄。持心辞变习，抱棘幸穷栖。
欲雨
作者：姚燮
朝代：清
体裁：五言律诗

欲雨不下雨，海云作势骄。屋苔都恋溽，城柳自愁条。远瞩天容变，穷居壮志消。绸缪无一策，瘏口愧鸱鸮。
正月九日招同张广文振夔曹丈锦袁应锡史伟倪鋐饮大梅山馆和张丈作四章·其一
作者：姚燮
朝代：清
体裁：七言律诗

屠苏故事迓春阳，难得群贤会草堂。金薤补调人日菜，玉糕预试上元粱。萧閒客是嵇中散，磊落吾惭顾长康。醉唱乌乌横短笛，接檐海色去苍凉。
正月九日招同张广文振夔曹丈锦袁应锡史伟倪鋐饮大梅山馆和张丈作四章·其三
作者：姚燮
朝代：清
体裁：七言律诗

大浃关山甲马中，眼前忍使酒尊空？苏家软饱斟三白，叶子新筹斗六红。忽顾亲孥思橘隐，转愁宴会等萍蓬。有书可鬻衣堪质，吾道于今尚未穷。
正月九日招同张广文振夔曹丈锦袁应锡史伟倪鋐饮大梅山馆和张丈作四章·其二
作者：姚燮
朝代：清
体裁：七言律诗

风潮万里逼严城，太白岷峨雪巘横。折竹过墙摇袂色，狂花羃地搅笳声。喜无乱鸟惊蓬牖，看有初梅吐石罂。聊借清谭消绮日，敢将冷福傲台卿？
正月九日招同张广文振夔曹丈锦袁应锡史伟倪鋐饮大梅山馆和张丈作四章·其四
作者：姚燮
朝代：清
体裁：七言律诗

飒飒彯缨舞太阿，当筵慷慨复因何？拥貂上相投壶乐，监雉劳军枕盾歌。那得洪渠成美酝，愿扬天水洗雕戈。重须置酒青山顶，手撷桃花唱踏莎。
正月杪明州纪事三叠秋兴韵八章·其一
作者：姚燮
朝代：清
体裁：七言律诗

漫誇十万盾成林，摩垒如何气不森？草草军装同奕戏，啾啾战鬼哭天阴。有门纵可求援手，在史须难避馘心。掩耳怕闻行路怨，凄于秋响促繁砧。
正月杪明州纪事三叠秋兴韵八章·其七
作者：姚燮
朝代：清
体裁：七言律诗

乾清赐剑祝高功，赤纛迎舆出禁中。荒峪穷天藤甲泪，画城绮夜锦帆风。云边断雁霜翎白，梦里夭桃血色红。何似短裈田角卧，逍遥老作饭牛翁。
正月杪明州纪事三叠秋兴韵八章·其三
作者：姚燮
朝代：清
体裁：七言律诗

黯澹平凝九地晖，草菅托命本轻微。流膏灌路鱼争上，毒雾横江鸟戒飞。岂果天崖无路入，早传将志与兵违。有人茧足深山逸，颇仗腰间带橐肥。
正月杪明州纪事三叠秋兴韵八章·其二
作者：姚燮
朝代：清
体裁：七言律诗

拥烛中营戟影斜，拟驰露布报东华。燄垆忽复倾金液，弱水何从挽铁槎？上粟枉骄天马俸，哀芦惨逼佛狸笳。殇魂多少西还泪，洒遍荒山踯躅花。
正月杪明州纪事三叠秋兴韵八章·其五
作者：姚燮
朝代：清
体裁：七言律诗

肃夜狼烟缭四山，蚩尤旗卷大河间。待摧交阯安铜柱，悔泄春风度玉关。有饷已穷千户粟，何辞上慰九重颜？燕然勒字非侥倖，投笔吾思定远班。
正月杪明州纪事三叠秋兴韵八章·其八
作者：姚燮
朝代：清
体裁：七言律诗

将军过剡尚逶迤，仗队纷纷候远陂。月黑共沈长夜梦，冬青难觅后彫枝。飞鞍四野都狂骛，战檄千封早遍移。尽与匈奴添跋扈，群公悸带可安垂？
正月杪明州纪事三叠秋兴韵八章·其六
作者：姚燮
朝代：清
体裁：七言律诗

军心明月大刀头，凄绝关山戍鼓秋。铙吹未翻春柳曲，霜巢重激夜乌愁。危墙湿土谁封蚁，密汊閒波自汎鸥。奕奕大宗天子翰，尚闻屯甲在苏州。
正月杪明州纪事三叠秋兴韵八章·其四
作者：姚燮
朝代：清
体裁：七言律诗

胜局凭收劫后棋，变弦竟作曲终悲。直驱海若翻凶浪，犹望河魁相吉时。侦虏伯嘉多葸慢，突围赵盾故纡迟。六军锐气沦亡尽，密幄韬钤苦费思。
步虚辞五章
作者：姚燮
朝代：清
体裁：四言诗

中宸冂冂，华凤若棽。五烟顿辔，虹洞玉岑。太微紫晨，石髓九斟。明婳其眷，玄罗在心。金鹅鍊魄，吐阳纳阴。容裔蹈廓，灵风振衿。天梁旭卉，谁叩飞音？（一章）返观出冥，流精藻朗。铁鷟挂林，海月初上。沆瀣四浮，逼入泱漭。西瀛不峰，琉璃平掌。摛乎空荃，恣意为往。水碧正腴，凤实盈盎。桐柏帝之，载稽臣颡。胎之息之，真元曷攘？（二章）窃汞于牝，泄牡以铅。龟蛇聃聃，独游古天。天暧不翠，中黄纳绵。兰睇皛射，流云亦嫣。灵蜕非蜕，蜕乎自然。玉台九霄，丹田九渊。九九合一，离斡坎旋。逆添顺补，变幻坤乾。羌有至人，孩抱黍圆。欲名其妙，名难妙诠。（三章）荃宰恬漠，醲化协舆。燕履所蹑，空香可摅。昌容携瑟，陵阳弄珠。九籥气升，神楼未墟。三素承箓，龙峤束书。清姑告退，玄脩准初。超轶埃壒，旁薄太无。藏息在踵，苍颜转枯。冥寂忘相，生命天俱。（四章）灵对当咫，眇默与依。玉雷填填，流声太希。太希惟夷，而遁于微。搏虽不得，讵忧其违？动以神摄，止以性追。追摄迭嬗，命固气培。魂隐孰蔀，魄著孰亏？郁单赤明，朝往夕回。三景之景，有几无倪。无倪为倪，非想亦非。元化混沌，至道无为。载稽臣颡，曷由赞辞？（五章）
残荷诗
作者：姚燮
朝代：清
体裁：七言律诗

别榭桐枝茂井�，美人掩泪已无欢。忽闻变调翻青薏，苦写遗容入素纨。水月梦痕斟酌遍，江天情鸟去留难。四弦羞涩浔阳妇，画渚枫林气早寒。
段塘火
作者：姚燮
朝代：清
体裁：古风

首衅乘乱机，论罪当寸磔。岂至谳有疑，连辜坐清白。官法罔济天理穷，昭昭自有人心公。杀人不死还自杀，恶獬食虎鹰搏鹘。段塘厮养多椎埋，其风鸷忍同八排。朝闻军陷暮出掠，袒胸裹发涂面煤。呼螺擂鼓相援党，柴炬牛刀作兵仗。飞鸡升屋猪入床，地色不绿天苍黄。金银掘窖粮搜仓，敲扑瓮缶倾笼箱。鞭男挞女哭声汹，四邻关门不敢动。六营解体丞尹逃，谁来捕尔诛尔曹？姜山义民奋臂起，三五百人誓同死，来如行云去如水。鼠有巢窟枭有雏，赤欃一扫黄头趋。楼灰屋烬魂魄诛，烂焦不顾池中鱼。我行荡舟过其里，烟轮磐磐太阳紫，败树摧飙塞河觜。群欢相鬨手相抵，天道循环有如此。
毁庙神
作者：姚燮
朝代：清
体裁：古风

神不杀鬼鬼杀神，阴阳颠倒棼屈伸。明州城中二百庙，宰木森沈乱鸱叫。昔年庙神有威福，大祭平筵享鱼肉。今朝庙神遭鬼欺，鬼攫神帽穿神衣。小鬼手搴神案旂，倒执神笏相娭嬉。折神手，作薪炭。支神头，炊麦饭。炊麦饭，煮麦粥。弱鬼瘐死强鬼疫，神庙朝朝闻鬼哭。
氐州第一
作者：姚燮
朝代：清
体裁：词

孤不成眠，凄梦易醒，披衣自剔篝火。送雁筝稀，迎蟾笛远，深院琼鱼都锁。飘去金蝉，只粉渍、啼痕衫涴。蟋蟀声中，空馀露袅，玉簪花朵。旧日风怀今悔左。奈春老、绿深红堕。芍药歌栏，海棠屟径。有暗烟堆垛。度沉沉、如此夜，愁魂弱、能消几个。也怕他边，换年时、杨枝袅娜。
水乐洞
作者：姚燮
朝代：清
体裁：古风

俗耳无钧天，繁响怨荒雨。谁邀兰浦槎，梦寻月中杵。发翠彫石莎，瓷青碾花乳。吸纳灵阊霞，结为玉冰贮。秋气得至渟，初籁泄成缕。触我玲珑心，已通上界语。和薰妫帝琴，节之大吕虡。岂有官私疑，而同竞蛙部。元声夺梵钟，佛想闇然沮。一红崖背花，娟裳欲升举。郡王无留园，相业亦黄土。坐感萋磴烟，冥冥湿终古。应有瑶魄寒，静夜撷松麈。来听吾歌清，和以猿啸苦。
水乡
作者：姚燮
朝代：清
体裁：五言律诗

窈峦抱幽翠，背海自成村。隐隐落犬吠，斜斜见竹门。风香知酿气，烟湿是炊痕。尽日无晖照，水乡林易昏。
水云庵
作者：姚燮
朝代：清
体裁：五言律诗

相疑非人境，结屋在云坳。潭有古龙气，楣多怪鸟巢。龛僧向枯佛，庭树罥荒茅。我岂参寥子，随禅学打包。
水仙花四章·其一
作者：姚燮
朝代：清
体裁：七言律诗

不邀群卉斗丰昌，暧暧轻云护晚廊。待赋閒情辞愧俗，宛申微意礼能防。神仙夙命根春水，儿女新裙妒嫩篁。江上灵祠鸦满树，记搴寒鞠荐真王。
水仙花四章·其三
作者：姚燮
朝代：清
体裁：七言律诗

美人眇眇阻江南，落日微微照远岚。散曲不填湘女怨，专房拟宠宝儿憨。轻烟缭月楼方夕，静息通心梦早谙。向汝缠绵能几辈，吴侬祇忆小桃酣。
水仙花四章·其二
作者：姚燮
朝代：清
体裁：七言律诗

金谷翾风抱弱躯，何从镇胆乞犀株？三天慧业宜禅榻，六代华妆谢锦襦。大地任增黄落感，小名合称素馨呼。飘来帐角珊珊影，手撚鬟丝可系无？
水仙花四章·其四
作者：姚燮
朝代：清
体裁：七言律诗

重帘一桁窣丫叉，密院何来冻雀哗？白石清泉骄供养，银镫玉篴眷年华。惜无蝴蝶依浓睡，羞借芙蓉障薄纱。忍得清寒持得瘦，一生知己但梅花。
水涨平后散步登北城作二章·其一
作者：姚燮
朝代：清
体裁：古风

裹云坐清昼，压水眠黄昏。素壁不留滓，今有新苔痕。暄暄渐生日，稍稍堪出门。漉漉江湖泥，烂烂胶巷村。饥乌识人饿，不来屋角翻。下投落叶堆，乱啄枯木根。似感翼尚完，劳据仍天恩。民生有转机，未妨乞食存。八月御重裌，于理当已温。何以风略吹，悚然凉心魂。
水涨平后散步登北城作二章·其二
作者：姚燮
朝代：清
体裁：古风

狼藉城头云，惨与水光凝。乱山插水底，密舶压山碇。迥然谁家楼，孤柳索犹剩。似我摇落馀，独拄万象靓。窭人艰一身，势难活群命。徒借歌哭狂，哆口论时病。西壁开晚阳，千里纳空映。庶夺元浩还，不受梦气胜。郊原如大湖，金采一泓定。堤防将就颓，东泄势毋劲。
水西曲六解
作者：姚燮
朝代：清
体裁：古风

风从西水来，风从东水去。妾舟住水西，郎舟水东住。东水杨柳多，西水杨柳少。水东明月昏，水西明月好。妾爱荷花香，郎爱双鸳鸯。鸳鸯入荷花，不知谁短长。荷花片片风，鸳鸯拍拍水。荷花无百日，鸳鸯有千里。妾唱水西曲，郎来水西路。趁妾水西船，送郎水西渡。水西春水浅，水西秋水深。识郎春水面，要妾秋水心。
水调歌头·五湖渔庄图
作者：姚燮
朝代：清
体裁：词

天影入波净，波影动青山。山浮四面窗户，七十二湘鬟。几树疏疏烟柳，一片萧萧风荻，水鸟逐舟还。笭箵乱苍翠，斜日下渔湾。不垂帘，且掩卷，好凭栏。眼中若许秋色，诗思与漫漫。办个绿蓑青笠，伴得云榔月笛，人似白鸥閒。谁道子同宅，只在霅苕间。
水调歌头·太湖晓波
作者：姚燮
朝代：清
体裁：词

三万六千顷，七十二芙蓉。晓烟浩浩不尽，晓水更濛濛。帆影芦蒲深处，人影琉璃明处，雁影界长空。山色互萦绕，一百里东风。迷离树，是岭橘，是江枫。晴云摇旭其上，黄色乱青葱。坐我舵楼横笛，不见芜塘走马，哀响激蛟龙。破浪羡伊稳，四扇侧罛篷。
水龙吟·塔影
作者：姚燮
朝代：清
体裁：词

曾来策蹇湖阴，鞭丝指点南屏路。无人踏到，月沉沉地，绿濛濛处。笋阁经残，石床茶熟，惯留云住。更松飙天半，横波皱碧，从烟际，寻铃语。莫问银绳玉柱。恁凄凉、几经鸽怖。萝垂藓剥，劫如泡电，伶俜千古。山雨湖云，楼台罨画，不遮高处。怡暝鸦一阵，带将落叶，驮微茫去。
水龙吟·恶滩
作者：姚燮
朝代：清
体裁：词

钩连九折巴陵，箐云压栈通烟户。升崖纤直，陷沙篙重，梦听邪许。淫预红犀，僰门白马，瞿塘青虎。等簸愁箕上，抽魂剑缝，来投此、穷天路。漫羡洄流如弩。掩低篷、黯闻猿絮。一般险恻，孤商移贸，老官还戍。那似严陵，佳山明月，画眉春树。更柔波七里，轻帆款款，送琵琶雨。
水龙吟·梦醒江舟，怆然赋别。
作者：姚燮
朝代：清
体裁：词

梦催残酒同醒，谁怜身世扁舟住。衾孤絮薄，灯孤焰短，帘栊何处。斜月当城，明霜在岸，暗潮生渚。奈么弦泛怨，深屏送笑，都换了、凄鸥语。况复烟江西路。画愁颦、秋山无数。最难消受，芙蓉冷日，荻花疏雨。暗视飞鸿，莫教啼向，那边楼去。怕重来春尽，陌头杨柳，剩漫天絮。
水龙吟·燕子花
作者：姚燮
朝代：清
体裁：词

翩跹幻出花姿，六朝金粉悲王谢。翠绡微剪，麝泥薄涴，雨描烟画。踯躅山枝，英台冢草，春魂共化。看墙头女伴，扶梯高折，须幽梦、天涯惹。似解喃喃低骂。隔湘巢、锦毬疏亚。一边庭院。东风无主，清明过乍。影瘦香阑，玉钗消息，凄凉谁话。织斜阳、乱叶如帘，有冷索、秋千挂。
水龙吟·赋柳集梅溪句
作者：姚燮
朝代：清
体裁：词

柳梢绿转苗条，官河不碍遗鞭路。楼高望远，细风微月，一天春聚。多少莺声，沉沉江上，倦篙曾驻。想幽情嫩约，文漪簟影，闲梦淡、香留住。谁见恨时眉妩。合魂消、几番凉雨。双鸳细蹙，去年尘冷，相思一度。苏小门前，乱愁依旧，怕听金缕。恨湘云人散，灞桥人老。倚帘吹絮。
水龙吟·野舫填词图，同霁青丈题。
作者：姚燮
朝代：清
体裁：词

文窗拓软湘波，照来黛色眉峰翠。何如当日，荔亭凉酒，韩山尘骑。絮研萍灯，量风酌雨，舵楼双髻。盼大姑残照，莫愁疏柳，又一曲、新成矣。多少淹留归计。负林园、苦尝宦味。荻衫抱雁，荷裙打鸭，让君清致。明月珠光，蜑歌菱角，也曾沉醉。把官堤一路，梦痕烟语，好从头记。
汉仙人不老镜
作者：姚燮
朝代：清
体裁：古风

铅泪泻已尽，美人悲玉钗。照井棠梨枝，棘手成枯柴。此镜为蟾蝫，水露千年揩。神螭齧其钮，黄土未敢埋。丽娟无白头，鸳鸯多暌乖。撩以双靥云，红蔻春方荄。万岁呼未央，演礼如优俳。祖龙宫骊山，昔谁荡其霾？外光不掩垢，投汝清流淮。凛凛一寸天，自有冰雪怀。
江上
作者：姚燮
朝代：清
体裁：五言律诗

山入大江绿，春鸥忆旧萍。潮迟帆自下，云白雨难冥。骚柳知离怨，渔歌负俗听。好将疏澹意，补我画馀屏。
江上
作者：姚燮
朝代：清
体裁：七言律诗

江上柴门杨柳长，风吹十里蘋花香。但见山影无树影，不尽天光切水光。侧侧红襟飞燕子，迢迢青箬出渔榔。几人湖海愁漂泊，苕霅烟波我未忘。
江上人日吟
作者：姚燮
朝代：清
体裁：古风

晓云连水青泱泱，日出不出含烂光。将阴若晴色不辨，山腰树碧山脊黄。寥天忽垂四堵白，白气南亘千里江。江风萧槭捩原隼，隼影欲下帆影昂。人烟两岸古村里，赛神卜鬼喧酒羊。村树如戟村花香，群声欢乐吾凄凉。春风虽好非故乡，离别日短忧思长。去年人日居草堂，红梅绕阁蔬筵张。怡怡上座白发将，病妻椎髻儿新裳。今年今日顾今我，但留我影依我傍。我梦昨夜海城堕，我心千里东流抢。水流东去身西去，明日萍蓬更何处？
江上四哀诗 其一 徐同年开业
作者：姚燮
朝代：清
体裁：古风

徐生善培养，爱体逾爱花。每逢嚣乐地，避若鈇钺加。坚根鲜�斲，盎盎春发芽。元精贯无溢，内植良自嘉。胡为九坂朽，陨石伤灵騢。亦疑天道私，或幸传闻差。停舟海昌郭，水冻云槎枒。凌寒入纡巷，门径多枯莎。向风咽悲涕，哑若城头雅。路人颇相怪，短袖何能遮？在昔客京洛，世故纷空葩。每接蔼和度，意气平谽谺。慨然重吾道，痛痒关搔爬。尘车二年别，落叶惊飘沙。凭渊重呼叫，魂知当未遐。应怜道旁客，踯躅依谁家？嗒焉返舟望，堞树悬古桠。咫尺竟千载，此恨吾何涯？
江上四哀诗 其三 方山人絜
作者：姚燮
朝代：清
体裁：古风

方子在人口，仅以文技传。安知砥圭臬，侪辈鲜其贤。内默閟元素，外溷屏众缘。穷装滞归计，流泊三吴廛。每望台宕云，惙惙中忧煎。冰霜郁成疠，强忍讳告宣。庸医更相毒，冥冥天为冤。滮湖散寒鸟，日闭空城烟。城南多酒楼，夙共梅花筵。城北有斜巷，君忽死其间。城南多杨柳，城北闻杜鹃。君母已华发，君妻方弱年。梦来觅汝魂，千山路弥漫。闻仗友朋力，海上已返棺。遗书弃阛市，零散无完全。犹忆饯夏日，寄我宛转篇。云我能早来，尚可偕周旋。欲死岂自知，为此摧恻言。
江上四哀诗 其二 郑茂才照
作者：姚燮
朝代：清
体裁：古风

郑公有侠肠，邱山重然诺。鬻田赍朋好，家业遂中落。旋以多难故，晚境劣弥恶。脱略若无介，顺受转怡乐。今年秋风中，开径踏寒萚。提携薪米资，欣然办羔酪。爱昵逾性命，论文到日落。留予苦无术，坚申后来约。重来亦匪遥，君已化如鹤。嗟嗟三日前，支枕尚能药。灵床拜衰绖，婺妻泣声弱。空庭扫荒翠，但有烟漠漠。杨侯致遗意，使我泪湔汋。临江望帆影，一日数登阁。食息举贱名，相呼屡多错。敢有未了言，倘来梦中托。短缘尽一面，生死两漠漠。白日隔黄泉，愿罪鄙情薄。
江上四哀诗 其四 叶山人元阶
作者：姚燮
朝代：清
体裁：古风

叶君乎仲兰，果以忧郁死。平生千载期，一朝成逝水。自与弱冠交，百间不踰始。直恐寝食离，若将性命委。每约潜深山，十年读经史。动因多事故，飘泊异行轨。迩闻君病剧，吾已客千里。谁知慰问书，竟作墓前诔。意外得凶讣，有泪不能弭。黯绝一寸心，若堕九渊底。惨尔兄弟殂，茕茕各无子。大祧悬千钧，危哉一发恃。可怜伯道贤，遽等若敖鬼。身后馀遗文，茫茫付谁氏？遥知湖上楼，败叶飘故纸。咄嗟眼中人，存者尚有几。降殃必及善，天道或未尔。岂我叶仲兰，竟以忧郁死。
江上简刘朝元索画
作者：姚燮
朝代：清
体裁：五言律诗

云凝柳不动，水动似流云。柳软燕难坐，水香鸥与薰。短竿渔晒笠，横鬓女湔裙。刘子画春好，当能画夕曛。
江上见孤燕
作者：姚燮
朝代：清
体裁：七言律诗

落日沧江独燕飞，香泥衔尽欲何依？未应飘泊忘游倦，可信关河有弋机。金谷荒凉空旧梦，玉京消息到今非。东风回首凭谁语，好向天涯觅伴归。
江上送客
作者：姚燮
朝代：清
体裁：五言律诗

迥海云摩日，低城树合山。山烟浮野去，江鹭送潮还。佳约宜横楫，伊人正采蕳。如何西逝客，离思不能閒。
江城子
作者：姚燮
朝代：清
体裁：词

绣罳六曲夕阳残。梦漫漫。泪潸潸。桃叶东风，吹绿满栏干。莫怨春红迟二月，便开了，有谁看。
江梅
作者：姚燮
朝代：清
体裁：五言律诗

未涤残冬气，江梅有怨姿。微波岚影冻，初月梦痕知。小鸟能催信，蹇驴待索诗。胚胎春十万，元命好矜持。
江水二章·其一
作者：姚燮
朝代：清
体裁：古风

江水日不閒，江木日不静。而况穷士怀，托忧在人境。苦其所处卑，愿在势多梗。枉彼天月高，来照寤思耿。
江水二章·其二
作者：姚燮
朝代：清
体裁：古风

江水日以逝，江木日以彫。嗟我穷士心，惝恍胡由操？百谋鲜一善，谁来谅其劳？可怜病臂猿，匿向西风号。
江舟观月
作者：姚燮
朝代：清
体裁：七言律诗

水作银河一折长，暗风漂去白蘋香。年华几辈听歌老，天地今宵对酒凉。楚雁出关愁见海，越山在眼易思乡。襟怀我逊邻船客，侧帽弦边试软肠。
江行
作者：姚燮
朝代：清
体裁：古风

午日在天光在水，风动如月流莹莹。回风掠山展云势，近水尚白遥渐清。青非山影是云色，渐改江波变深碧。江水深碧天深蓝，尽处翻留四围白。白光平射江树明，江树在水水转渟。其光在树不在水，离树之水云还冥。冥冥水气杂云气，浩浩风声催雨声。云停未雨鸟先乱，水去当风帆可行。风从海朔到江上，帆自循江下南渚。西山忽展斜阳明，照见东城此时雨。
江行五章·其一
作者：姚燮
朝代：清
体裁：五言律诗

云日颇黎海，林峦翡翠屏。冷鸦窥露戍，画鹢汛烟舲。天远飘城旆，风高语塔铃。回头练溪水，七十二流青。
江行五章·其三
作者：姚燮
朝代：清
体裁：五言律诗

锦树射堂晚，荒笳铁瓮秋。高文悬沈左，长戟拓孙刘。古思沈沙草，残山有佛楼。老渔无閒感，花溆狎春鸥。
江行五章·其二
作者：姚燮
朝代：清
体裁：五言律诗

天堑扼吴楚，山川气郁蒸。乱峰入秦岘，孤鸟下修陵。茗火中泠树，斋帆北固僧。濯衣思祖逖，江水去如渑。
江行五章·其五
作者：姚燮
朝代：清
体裁：五言律诗

隐隐小帆山，送人低翠鬟。客从瓜步去，潮自梦溪还。冷磬飘黄鹤，疏蘋语白鹇。邗沟春水曲，曲曲过萸湾。
江行五章·其四
作者：姚燮
朝代：清
体裁：五言律诗

蠡壳窗斜挂，兰陵酒薄醺。群帆天外没，孤篴水西闻。客梦烟花老，乡愁海雁分。一痕遥飐绿，知是蜀冈云。
江郎中全泰见过索示新词答之以诗
作者：姚燮
朝代：清
体裁：古风

五年词不填，春已枯我怀。偶摹白石翁，殊笑宫商乖。宫商心之声，节与金石谐。譬如过院风，其韵锵篁槐。乃有明露姿，媚彼初绿荄。自从溺尘坌，行止多徘�。在抱蟾蝫光，云叶暗相霾。谁携雪色绫，蘸水来磨揩。而公谬矜诩，选木不弃柴。委以琼凤声，和使霜蝉皆。蝉语高天空，泬籁秋亦佳。回眄峄上巢，琴笙方雍喈。又若病黄雀，短秃翎难排。啾唧能感人，仅足免淫哇。作诗敬谢公，语质非搪�。尚赐一袭罗，被我村苧娃。六合灿晨旭，兰息氲无涯。拟结同心欢，愧无双玉钗。
江都李育过访寓斋缕谈近况诗以慰之
作者：姚燮
朝代：清
体裁：古风

年壮气先馁，命在贫难逃。砯尔冰铁心，苦受尘沙挠。怀中秃毫笔，铦过并州刀。镂刻极无内，元象耽其劳。每擘一幅缣，满意千金褒。出入公府门，上座矜布袍。浩然空山风，能抑青云高。渐惭微技名，终非名世豪。仰悲西日驰，醉作蓬首搔。还归广陵郡，巷曲春生蒿。誓徇妻孥居，不越门限牢。络纬苦短声，已涩秋烟缫。破戒为近游，手击兰陵桡。似艳山塘春，七里开缃桃。十万黄羽莺，舌啭银簧娇。大贾多珍珠，百珠穿一绦。赌侠鸳鸯楼，选丽芙蓉巢。谁来人海中，听汝凄凉箫。城西黄九娘，昨漉新瓮醪。且求过量酣，去射天平雕。天平天飂飂，月挂长松梢。石屋如洞天，星官栖元枵。与子共师事，学种仙芝苗。俯见逝水昏，蚁梦浮萍漂。可怜大泽乾，一瞬归烂焦。此诗置君箧，秘之吟毋嚣。恐使伧父闻，而谓相妒嘲。君归葺锄耒，我还谋畚橇。后此天涯逢，肥瘦且弗料。
江阴杂诗四章·其一
作者：姚燮
朝代：清
体裁：古风

平流媚疏木，春云度婉晚。群帆收乱幅，高塔出孤远。夕响生回潮，空钟与流转。城霭澹欲合，青际鸟纷返。灵景导閒琐，沈思赴纡散。惜哉玉柱峰，迢迢阻尘眼。
江阴杂诗四章·其三
作者：姚燮
朝代：清
体裁：古风

夐兀南门桥，上俯朝宗楼。白日打津鼓，蔽水开粮艘。鱼市酒烟密，菜塍花气稠。为瞻道旁色，颇识居无忧。我友旴黎子，经术任孔俦。操刀此司牧，利害深讲求。布政如其文，精切无少浮。因之凋敝气，一振还密周。吾将下扬子，樽俎空夷犹。神骐贵善御，勖哉九坂游。
江阴杂诗四章·其二
作者：姚燮
朝代：清
体裁：古风

晓瀫作琼色，濯出芙蓉青。仰首见君山，含睐何盈盈。泠然奏笙籁，上有松风亭。古愁往相荡，变为悽恻声。黄歇葬其下，坏草春无馨。但有曲阿水，滚滚趋晋陵。灌滋下洮夺，旌盖东周零。何问梁鹿娘，仙迹留杳冥。
江阴杂诗四章·其四
作者：姚燮
朝代：清
体裁：古风

江水接白云，旷宇生涟漪。客心去微眇，静与野马嬉。为酌杜康酒，因讽眉山诗。承天已无柏，黄阜何郁巇。昨日登夫椒，明日趋大坏。眷游偶兹托，瞥若飙影驰。坐待浦南汐，解缆幸迟迟。佳山与良友，致我中道思。
汶上县三章·其一
作者：姚燮
朝代：清
体裁：五言律诗

拱木尚书里，穹碑通议桥。昔观何壮钜，今望已萧条。风压空城日，沙盘旱地潮。苍然生晚色，一雁下城谯。
汶上县三章·其三
作者：姚燮
朝代：清
体裁：五言律诗

春微沙不草，物竭市无人。游食兵难练，荒书县屡陈。土关讥逸盗，囤粟禁强民。谁善操刀割，能教治一新。
汶上县三章·其二
作者：姚燮
朝代：清
体裁：五言律诗

浩浩东城荡，今为种麦田。伏蝗搜未尽，过马躏相连。地势垦逾下，天心施岂偏？偶逢三日雨，相汩又成川。
汶上客店偕同人作端阳
作者：姚燮
朝代：清
体裁：七言律诗

抱蔓瓜黄槽酒碧，相偕客里度端阳。愁心草草看长日，风物依依话故乡。别店歌残花气午，当轩树密枕阴凉。薄酣高卧得微适，落照荒城又雁翔。
汶阳夜发
作者：姚燮
朝代：清
体裁：古风

苍龙砺芒斗柄指，寒月沄沄荡明水。三更风起沙不动，一白清霜冻千里。荒篱老鸡鸣树根，槽刍饲马开店门。轭铃摇兀出平陆，梦回人语东平村。
沁园春
作者：姚燮
朝代：清
体裁：词

一片香烟，气摄湖州，神得大苏。甚桃枝香栉，春巢纤翠；蝉蜎玉润，秋滟明蜍。八尺吴缣，六宫楚黛，抵过千金肘后壶。晴窗玩，感云林清閟，画阁榛芜。因之高筑神庐。抱嶰谷箫魂寝馈俱。看飞尘下隔，红蛾扫劫；雕霞上拥，青鸀衔觚。侍研环屏，东庭西洞，镜里双鬟绝代姝。还君问，问蛎墙缺处，补种梅无？
沁园春
作者：姚燮
朝代：清
体裁：词

是月青莲，是水东坡，君殆有之。叹入山避劫，未除色相；观河皱面，竞换须眉。身外分身，梦中寄梦，影默形喧枉自疑。千年后，定思骝市骨，赏豹悬皮。世间谁是谁非。总一样、元符佩吟痴。且放将愁闷，因缘广结；拓开心眼，造化同师。听我为鱼，任他呼马，高卧梅花醉屈卮。披图看，算左邻谷口，右促天随。
沁园春·呵
作者：姚燮
朝代：清
体裁：词

一息兰丝，款款绵绵，谁怀丽娟。尽帘唇写帧，画胶凝易，镜心贴钿，粉髓融难。釭蜡微冰，瓶漪浅冻，消受红窗几度怜。相思字、惯嘘将几润，划与伊看。夜来慵醉思眠。认周昉、图中意态闲。更吹花气软，因谁内热，调筝指涩，恁耐初寒。郁恨含吁，挠肩引笑，约略微声隔幔传。宫嫔侍，记香生彩笔，诏罢青莲。
沁园春·咏心
作者：姚燮
朝代：清
体裁：词

丹府谁窥，冰洁珠纤，含来恰宜。甚略通帘额，缄还到蕙，才舒扇底，卷又成葹。春梦甜输，秋魂苦束，唱到姑溪宛转词。相关否，敢深深印得，比月愁亏。漫须颦效东施，问几负、蘼芜远道思。更百回难测，兔丝萦恁，双欢暗许，鸳谜猜伊。浅素微红，迷朱乱碧，三五年华二八时。徐娘慧，记锦般消息，赠到鲜支。
沁园春·唾
作者：姚燮
朝代：清
体裁：词

屑玉霏珠，珠袖分将，琼壶贮残。怪春深病渴，衔愁莲苦，夜凉回梦，咽忍梅酸。啮臂潜盟，偎腮私语，留得些些湿未干。摹郎字，却羞郎偷见，嚼碎还团。倦腰半晌低弯。蓦点出、华池气若兰。记拆时偏急，同心尺素，卸来嫌紧，约指连环。搓线穿针，抱奁拭粉，更贴残花扇底看。歌声噎，又丁香舌小，卷上樱丸。
沁园春·嚏
作者：姚燮
朝代：清
体裁：词

病骨微酥，不寐如何，诗篇细详。认含啼若怨，气舒仍郁，回声似笑，颐翕旋张。唾恐霏衫，风愁颤烛，特地罗巾背掩将。难堪处、更麝添辣火，橙擘酸浆。值伊半晌昏茫。敢秘钥、玄珠启囟堂。记筵边噎酒，浓香骤喷，花阴觅约，急响难防。皮角跳轻，耳轮热重，一例鸳鞋卜未妨。郎归后，问孤衾那夕，曾否思量。